

**REPUBLIKA HRVATSKA**

**ISTARSKA ŽUPANIJA**

**OPĆINA KRŠAN**

Broj RKP-a: 35931

Matični broj: 02587629

OIB: 84077929159

Naziv obveznika: OPĆINA KRŠAN

Pošta i mjesto: 52232 KRŠAN

Ulica i kućni broj: BLAŠKOVIĆI 12

IBAN: HR9124020061821700003

Razina: 23

Šifra djelatnosti: 8411

Šifra općine: 217

**BILJEŠKE UZ KONSOLIDIRANE FINANCIJSKE IZVJEŠTAJE ZA RAZDOBLJE OD**

**1. SIJEČNJA DO 31. PROSINCA 2024.**

**UVOD**

Odredbama Zakona o područjima županija, gradova i općina u Republici Hrvatskoj (Narodne novine, br. 86/06, 125/06, 16/07, 95/08, 46/10, 145/10, 37/13, 44/13, 45/13 i 110/15) utvrđena je Općina Kršan kao jedinica lokalne samouprave u sastavu Istarske županije.

Obaveza sastavljanja financijskih izvještaja u sustavu proračuna propisana je odredbama Zakona o proračunu (Narodne novine, br.144/21), dok su oblik i sadržaj financijskih izvještaja, razdoblja za koja se sastavljaju te obveza i rokovi njihova dostavljanja utvrđeni važećim Pravilnikom o financijskom izvještavanju u proračunskom računovodstvu (Narodne novine, br. 37/22). Ministarstvo financija objavilo je i Okružnice o sastavljanju, konsolidaciji i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja od 31.prosinca 2024. (KLASA: 400-02/24-01/19, URBROJ: 513-05-03-25-4 od 14. siječnja 2025.) koja daje pregled obveznika predaje financijskih izvještaja, rokove, način popunjavanja pojedinih financijskih izvještaja, specifičnosti vezane uz izradu istih te ostale aktualnosti u proračunskom računovodstvu. Sukladno zakonskim odredbama jedinica lokalne i područne (regionalne) samouprave konsolidira financijske izvještaje proračunskih korisnika, koji su prema organizacijskoj klasifikaciji u njezinoj nadležnosti i svoj financijski izvještaj te sastavlja konsolidirani financijski izvještaj proračuna jedinice lokalne i područne (regionalne) samouprave, koji dostavlja Ministarstvu financija.

Financijski izvještaji predaju se Ministarstvu financija putem aplikacije RKPFI, učitavanjem obrazaca i bilješki te ovjerene Referentne stranice od strane čelnika. Pravilnikom o financijskom izvještavanju u proračunskom računovodstvu propisano je da proračuni predaju svoje financijske izvještaje u elektroničkom obliku Ministarstvu financija putem aplikacije RKPFI, a godišnje financijske izvještaje i nadležnom područnom uredu Državnog ureda za reviziju. Kako se navodi u Okružnici Ministarstva financija o sastavljanu, konsolidaciji i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 31. prosinca 2024.i druge aktivnosti od 14. siječnja 2025, sukladno prijedlogu Državnog ureda za reviziju, a uvažavajući visoku transparentnost u dostupnosti financijskih izvještaja obveznika proračunskog računovodstva, financijski izvještaji predani putem RKPFI smatraju se predanima i Državnom uredu za reviziju. Stoga, obveznici proračunskog računovodstva, svoje godišnje financijske izvještaje više nisu obvezni zasebno dostavljati i nadležnom područnom uredu Državnog ureda za reviziju.

 Sukladno članku 144. stavku 8. Zakonu o proračunu, te članku 28. Pravilnika o financijskom izvještavanju u proračunskom računovodstvu, jedinice lokalne i područne (regionalne) samouprave u obvezi su objaviti godišnje financijske izvještaje na svojim internetskim stranicama najkasnije u roku od osam dana od propisanog roka za njihovo podnošenje te su dužne Ministarstvo financija putem adrese elektroničke pošte biljeske@mfin.hr obavijestiti o internetskoj adresi na kojoj su objavljeni njihovi financijski izvještaji za 2024., kao i podatak o tome kada su objavljeni.

Općina Kršan ima dva proračunska korisnika (Dječji vrtić Kockicu – RKP 49899 i Javnu ustanovu u kulturi Interpretacijski centar Vlaški puti – RKP 52178) koji su upisani u Registar proračunskih i izvanproračunskih korisnika. Sukladno odredbama Zakona o proračunu Vijeće bošnjačke nacionalne manjine također imaju status proračunskih korisnika Općine. Vijeće bošnjačke nacionalne manjine nemaju vlastiti račun i njihove su aktivnosti iskazane u proračunu Općine Kršan i u financijskim izvještajima razine 22.

 U konsolidiranom financijskom izvještaju prikazuje se poslovanje Općine Kršan zajedno sa njenim proračunskim korisnicima, Dječjem vrtićem Kockica i Interpretacijskim centrom Vlaški puti, na način da se sagledaju kao jedna jedinstvena cjelina.

U procesu konsolidacije eliminirani su prihodi iskazani kod proračunskih korisnika na kontu 671 Prihodi iz nadležnog proračuna za financiranje redovne djelatnosti proračunskih korisnika te rashodi kod Općine Kršan na kontu 367 Prijenosi proračunskim korisnicima iz nadležnog proračuna za financiranje redovne djelatnosti u ukupnom iznosu od 612.220,07 eura.

Konsolidirani financijski izvještaji za razdoblje od 1. siječnja do 31.prosinca 2024. godine, uspoređuju se sa podacima istog izvještajnog razdoblja prethodne godine.

Konsolidirani financijski izvještaji Općine Kršan za razdoblje od 1. siječnja do 31. prosinca 2024. sastoji se od:

1. Izvještaja o prihodima i rashodima, primicima i izdacima na Obrascu: PR-RAS,
2. Bilance na Obrascu: BIL,
3. Izvještaj o rashodima prema funkcijskoj klasifikaciji na Obrascu; RAS-funkcijski,
4. Izvještaj o promjenama u vrijednosti i obujmu imovine i obveza na Obrascu: P-VRIO,
5. Izvještaja o obvezama na Obrascu: OBVEZE,
6. Bilješki uz konsolidirane financijske izvještaje.

Financiranje javnih rashoda u razdoblju od 1. siječnja do 31. prosinca 2024. izvršeno je na osnovi sljedećih financijsko-planskih dokumenta:

Proračun Općine Kršan za 2024. godinu i projekcije za 2025. i 2026. godinu usvojen je na sjednici Općinskoga vijeća 14. prosinca 2023. („Službeno glasilo Općine Kršan“ broj 20/23). Prihodi i primici planirani su u iznosu od 9.822.762,00 eura, dok su rashodi i izdaci planirani u visini od 10.255.966,15 eura. Razlika od 433.204,15 eura odnosi se na planirani višak sa kojim se predviđa zaključiti 2023. godina. Na taj način se postigla ravnoteža proračuna.

Na temelju članka 60. Zakona o proračunu („Narodne novine“, broj 144/21) i članka 7. Odluke o izvršavanju Proračuna Općine Kršan za 2024. godinu („Službeno glasilo Općine Kršan“ br.20/23) Općinski načelnik Općine Kršan, dana 5.veljače 2024. donio je Odluku o I. preraspodjeli sredstava planiranih u Proračunu Općine Kršan za 2024.godinu „Službeno glasilo Općine Kršan“, broj 2/24). Ovom Odlukom Općinski načelnik preraspodjeljuje sredstva unutar proračunskih razdjela i stavaka Posebnog dijela Proračuna. Ovom preraspodjelom proračunskih sredstava, ne mijenja se iznos ukupno planiranih rashoda i izdataka Proračuna Općine Kršan za 2024. godinu. Općinski načelnik je o izvršenoj preraspodjeli sredstava izvijestio Općinsko vijeće Općine Kršan prilikom podnošenja Polugodišnjeg izvještaja o izvršenju Proračuna Općine Kršan za 2024. godinu.

Prve izmjene i dopune Proračuna Općine Kršan za 2024. godinu donesene su na sjednici Općinskog vijeća 5. rujna 2024., a objavljene su u „Službenom glasilu Općine Kršan“ broj 10/24 od 11. rujna 2024. godine. Ovim I. Izmjena i dopunama Proračuna za 2024. ukupni prihodi i primici uključujući i manjak prihoda iz prethodne godine u iznosu od 386.833,56 eura, planirani su u iznosu od 7.837.361,25 eura, a rashodi i izdaci su planirani u iznosu od 7.837.361,25 eura.

II. izmjene i dopune Proračuna Općine Kršan za 2024. godinu donesene su na sjednici Općinskog vijeća 19. prosinca 2024., a objavljene su u „Službenom glasilu Općine Kršan“ broj 14/24. od 20. prosinca 2024. Ovim II. izmjenama i dopunama Proračuna Općine Kršan za 2024. godinu, Proračun je planiran u iznosu od 7.017.602,65 eura.

Općinski načelnik Općine Kršan, dana 30. prosinca 2024., donio je Odluku o II. preraspodjeli sredstava planiranih u Proračunu Općine Kršan za 2024.godinu, a objavljena je u „Službenom glasilo Općine Kršan“, broj 1/25 od 2. siječnja 2025. Ovom Odlukom Općinski načelnik preraspodjeljuje sredstva unutar proračunskih razdjela i stavaka Posebnog dijela Proračuna. Ovom preraspodjelom proračunskih sredstava, ne mijenja se iznos ukupno planiranih rashoda i izdataka Proračuna Općine Kršan za 2024. godinu. Općinski načelnik će o izvršenoj preraspodjeli sredstava izvijestiti Općinsko vijeće Općine Kršan prilikom podnošenja Godišnjeg izvještaja o izvršenju Proračuna Općine Kršan za 2024. godinu.

 **ZAKONSKI OKVIRI:**

* Zakon o proračunu („Narodne novine“ 144/21[)](https://www.zakon.hr/z/283/Zakon-o-prora%C4%8Dunu),
* Pravilnik o proračunskim klasifikacijama („Narodne novine“ [26/10, 120/13 i 01/20)](https://narodne-novine.nn.hr/clanci/sluzbeni/2010_02_26_610.html),
* Pravilnik o proračunskom računovodstvu i računskom planu („Narodne novine“ [124/14., 115/15., 87/16., 3/18., 126/19](https://narodne-novine.nn.hr/clanci/sluzbeni/2014_10_124_2374.html). i 108/20.[)](https://narodne-novine.nn.hr/clanci/sluzbeni/2014_10_124_2374.html),
* Pravilnik o financijskom izvještavanju u proračunskom računovodstvu („Narodne novine“ br. 37/22.),
* Okružnica o sastavljanju i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 31. prosinca 2024. i druge aktualnosti ((KLASA: 400-02/24-01/19, URBROJ: 513-05-03-25-4 od 14. siječnja 2025.).

**BILJEŠKE UZ OBRAZAC PR-RAS**

**Prihodi i primici**

U razdoblju od 1.1. do 31.12.2024. godine ostvaren je ukupan konsolidirani prihod i primitak u visini od 4.151.459,50 eura **(ŠifraX678).** Prihodi su ostvareni kako slijedi:

|  |  |  |
| --- | --- | --- |
| **Općina /Proračunski korisnik** | **Ostvareno I- XII/2024.** | **Udio u %** |
| Općina Kršan | 4.007.639,67 | 96,54 |
| Dječji vrtić „Kockica“ |  130.460,50 | 3,14 |
| Interpretacijski centar Vlaški puti |  13.359,33 | 0,32 |
| **UKUPNO** | **4.151.459,50** |  100,00 |

Iz navedenih podataka je vidljivo da 95,54% ostvarenih prihoda na području jedinice lokalne samouprave ostvaruje Općina Kršan, dok preostalih 3,46 % ostvaruju dva proračunska korisnika . Ukupno ostvareni vlastiti prihodi proračunskih korisnika iznose 143.819,83 eura.

Ukupno konsolidirani prihodi poslovanja ostvareni su u visini od 3.992.873,28 eura **(Šifra6)** odnosno za 3,5% su manje od ostvarenja u istom razdoblju u 2023. ili za 146.304,71 eura manje. Na navedeno ostvarenje najviše su utjecali slabije ostvareni prihodi kod nadležnog proračuna i to prihodi od imovine koji su manji za 40,8% manji ili za 515.956,41 eura (zbog remonta elektrane u Plominu u trajanju od 6 mjeseci). Od ukupno ostvarenog konsolidiranog prihoda poslovanja na prihode poslovanja Općine Kršan otpada iznos od 3.849.053,45 eura, na dječji vrtića Kockica otpada iznos od 130.460,50 eura ( prihod poslovanja Dječji vrtić Kockica iznose 695.804,53 eura sa doznakom nadležnog proračuna u iznosu od 565.344,03 odnosno vlastiti prihodi DV iznose 130.460,50 eura (695.804,53 eura-565.344,03 eura = 130.460,50 eura), a na Javnu ustanovu u kulturi Interpretacijskog centara Vlaški puti otpada iznosu od 13.359,33 eura ( prihod poslovanja Javne ustanove u kulturi Interpretacijskog centra Vlaški puti su 60.235,37 eura sa doznakom nadležnog proračuna u iznosu od 46.876,04 eura odnosno vlastiti prihodi iznose 13.359,373 eura (60.235,37 eura – 46.876,04 eura =13.359,33 eura).

Dječji vrtić Kockica je od vlastitih prihoda, prihoda za posebne namjene, pomoći i donacija ostvario 130.460,50 eura, a Interpretacijski centar Vlaški puti 13.359,33 eura i to po sljedećim osnovama:

|  |  |  |  |  |
| --- | --- | --- | --- | --- |
|   | Šifra | Dječji vrtić Kockica | Interpretacijski centar Vlaški puti | Ukupno |
| Tekuće pomoći pror.korisnicima iz proračuna koji im nije nadležan | 6361 |  33.634,84  | 9.100,00  |  42.734,84  |
| Kapitalne pomoći pror.korisnicima iz proračuna koji im nije nadležan | 6362 | 0,00  | 2.000,00  |  2.000,00  |
| Kamate na oročena sredstva i depozite po viđenju | 6413 | 0,00 |  3,93 |  3,93 |
| Ostali prihodi (participacije i sl.) | 6526 | 92.461,66  | 0,00  |  92.461,66  |
| Prihodi od pruženih usluga | 6615 |   3.864,00  | 2.255,40  | 6.119,40 |
| Kapitalne donacije | 6632 | 500,00  |  0,00  |  500,00  |
| Ukupno |   |  130.460,50  | 13.359,33  |  143.819,83  |

Proračunski korisnici ostvarili su prihode u ukupnom iznosu od 143.819,83 eura ili 6,56% više u odnosu na prethodnu godinu. Ostvareni su veći prihodi od pomoći od subjekata unutar općeg proračuna za 36,08% i iznose 44.734,84 eura jer je ostvareno više tekućih pomoći u odnosu na prethodnu godinu. Dječji vrtić Kockica je realizirao tekućih pomoći 33.634,84 eura, dok je Interpretacijski centar Vlaški puti ostvario je 11.100,00 eura tekućih pomoći od Državnog i Županijskog proračuna, te kapitalnih pomoći od 2.000,00 eura od Županijskog proračuna za uređenje tematskih staza Putevima kontrabande. Ostali prihodi su smanjeni za 1,51% u odnosu na 2023. a to su prihod od participacija roditelja koji su smanjeni unatoč povećanoj ekonomske cijene smještaja djece u vrtićima jer je od rujna 2024. upisan veći broj djece koji su oslobođeni plaćanja vrtića. Naime, Odluka je Općinskog vijeća da roditelj sa dvoje ili više djece koji pohađaju vrtić se oslobađaju od plaćanja vrtića za svako drugo i slijedeće dijete, a također roditelji djeteta koji su zaposleni u zdravstvenom i socijalnom sustavu se u cijelosti oslobađaju u sudjelovanja u cijeni za svako upisano dijete, a troškove boravka te djece snosi osnivač odnosno nadležni proračun. Prihodi od pruženih usluga također su smanjeni u odnosnu na 2023. za 8,37 % prvenstveno kod IC Vlaški puti zbog slabijeg posjeta i odgode posjeta muzeju školske djece tijekom lipnju mjesecu zbog kišnog vremena.

**Prihodi od poreza (Šifra 61)** ostvareni su u iznosu od 1.710.097,66 eura i veći su za 22,3% od ostvarenja u istom izvještajnom razdoblju 2023. godine ili za 312.202,78 eura Na isto povećanje je najviše utjecalo porast porez i prireza na dohodak (Šifra 611) za 23,8% više u odnosu na isto razdoblje prethodne godine, zatim Porez na imovinu (Šifra 613) sa ostvarenjem od 16,6% više od prethodnog izvještajnog razdoblja 2023. godine, dok porast poreza na robu i usluge (Šifra 614) bilježi smanjenje za 10,2% manje u odnosu na isto izvještajno razdoblje 2023. godine. S obzirom da prihodi od poreza inače obuhvaćaju trećinu prihoda poslovanja, njihova ostvarivanja vrlo su važna u smislu mogućnosti zadovoljavanja poslova iz djelokruga rada Općine.

**Prihodi od poreza i prireza na dohodak** **(Šifra 611)** ostvareni su u iznosu od 1.454.876,47 eura ili za 23,8% više od ostvarenja u istom izvještajnom razdoblju 2023 ili za 280.042,33 eura više. Na navedeno povećanje prihoda od poreza na dohodak najviše su utjecali prihodi od poreza i prireza na dohodak od nesamostalnog rada (Šifra 6111) sa ostvarenjem od 1.381.325,59 eura ili za 32,4% više od ostvarenja u istom izvještajnom razdoblju 2023. ili za 337.711,22 eura više, što je rezultat nastavka porezne reforme te poreznog rasterećenja, zatim ovogodišnjeg boljeg zapošljavanje stanovništva sa područja Općine Kršan i povećanja plaća u javnom i privatnom sektoru.Naime, nakon poreznih izmjena koje su stupile na snagu u siječnju ove godine, prihodi od poreza na dohodak planirani su s rezervom kako bi se pratilo njihovo kretanje tijekom 2024.godine. S obzirom na pozitivna kretanja na tržištu, prihodi od poreza na dohodak imaju trend kontinuiranog rasta. Uslijed pritiska inflacije i stalnog nedostatka radne snage dolazi do povećanja plaća u javnom i u privatnom sektoru. Osim toga, prihodi od poreza na dohodak imovine i imovinskih prava (Šifra 6113) imaju također trend rasta tako da u ovom izvještajnom razdoblju bilježe ostvarenje od 47.057,65 eura ili 51,2% više od ostvarenja u istom izvještajnom razdoblju 2023. ili za 15.927,92 eura više.Po osnovi godišnjih prijava poreza i prireza na dohodak za 2023. godinu, u 2024. godini saldo u korist povrata uplaćenog poreza iznosi 175.774,35 eura i za 33,7% veći je u odnosu na prethodnu godinu.

**Porez na imovinu** **(Šifra 613)** ostvaren je u iznosu od 238.766,48 eura ili za 16,6% više u odnosu na isto izvještajno razdoblje u 2023. ili za 34.028,69 eura više. Na navedeno ostvarenje najviše je utjecao prihod od Poreza na kuće za odmor (Šifra 6131) sa ostvarenje od 32.943,80 eura ili za 522,5% više ili za 27.651,47 eura više u odnosu na isto izvještajno razdoblje 2023. Poslove u vezi utvrđivanja i naplate lokalnih poreza Općine Kršan obavlja Upravni odjel za proračun i financije, Odsjek za utvrđivanje i naplatu poreza i vlastitih prihoda Istarske Županije. Naime, u sklopu posljednjeg paketa izmjena propisa došlo je do izmjena Zakona o lokalnim porezima, pa u ovoj godini su kod navedenog prihoda nastupile zakonske promjene pa razrez poreza na kuće za odmor, kao i sama naplata, nije krenula u prvom polugodištu, nego se veća realizacija dogoditi u trećem kvartalu 2024. godine. Visina poreza na kuće za odmor utvrđena je u iznosu od 3,00 eura po m² korisne površine kuće za odmor, za cijelo područje Općine Kršan, dok je u prethodnom razdoblju iznosila 15,00 kuna odnosno 1,99 eura po m². Poreza na promet nekretnina (6134) sa ostvarenjem od 205.822,68 eura ili za 6.377,22 eura više od ostvarenja u istom razdoblju 2023. Naplata poreza na promet nekretnina, čija se realizacija ne odvija u kontinuiranim mjesečnim intervalima već isključivo ovisi o samom prometu nekretnina, te obradi predmeta raspolaganja nekretninama i zaduženja poreza na promet nekretnina od strane Porezne uprave. U ovom izvještajnom razdoblju zabilježen je veći promet nekretnina i naplata istog.

**Porezi na robu i usluge** **(Šifra 614)** ostvarena je u iznosu od 16.454,71 eura ili za 10,2%, manje u odnosu na isto izvještajno razdoblje 2023. Na navedeno ostvarenje je najviše utjecao smanjenje prihoda od poreza na potrošnju koji iznosi 16.372,03 eura ili za 10,6% manje od ostvarenja u odnosu na isto izvještajno razdoblje 2023. ili za 1.950,92 eura manje, a sve kao posljedica slabijeg poslovanja ugostiteljskih objekata na području Općine Kršan i manjeg broja turističkih posjeta izvan ljetne sezone. Porez na potrošnju plaća se na potrošnju alkoholnih pića (vinjaka, rakija i žestokih pića), prirodnih vina, specijalnih vina, piva i bezalkoholnih pića u ugostiteljskim objektima. Porez na potrošnji plaća se po stopi od 3%, a prihod je jedinice lokalne samouprave na području koje je obavljena prodaja pića. U ovom izvještajnom razdoblju ostvareni su i prihodi od poreza na tvrtku (6145) temeljem ovršnog postupka u iznosu od 82,68 eura.

**Pomoći iz inozemstva i subjekata unutar općeg proračuna (Šifra63)** ostvareni su u iznosu od 388.222,89 eura ili za 7,7% više od ostvarenja u prethodnog godini zbog više ostvarenih pomoći u 2024. godini. Od čega se na Općinu Kršan odnosi 343.488,05 eura ostvarenih pomoći , na Dječji vrtić Kockica iznos od 33.634,84 eura, a Interpretacijski centar Vlaški puti iznos od 11.100,00 eura. Na navedeno ostvarenje najviše su utjecale pomoći Općini Kršan i to: Tekuće pomoći proračunu iz drugih proračuna i izvanproračunskim korisnicima (**Šifra 6331**) sa ostvarenjem od 90.983,17 eura ili za 79.114,17 eura više jer u prethodnom izvještajnom razdoblju Općina Kršan nije ostvarila pravo na tekuću pomoć iz državnog proračuna za fiskalno izravnanje. Dakle navedeno ostvarenje se odnosi na Tekuću pomoć iz državnog proračuna - za fiskalnu održivost dječjih vrtića temeljem Uredbe o kriterijima i mjerilima za utvrđivanje sredstava za fiskalnu održivost dječjih vrtića (Narodne novine, br. 109/23) te Odluke o dodjeli sredstava za fiskalnu održivost dječjih vrtića za pedagošku godinu 2023./2024. (Narodne novine, br. 155/23) i Odluke o dodjeli sredstava za fiskalnu održivost dječjih vrtića za pedagošku godinu 2024/2025. (Narodne novine, br. 132/24) sa ostvarenjem od 41.751,00 eura, te na Tekuću pomoć iz državnog proračuna za fiskalno izravnanje u iznosu od 43.082,17 eura ili 3.590,18 eura mjesečno temeljem Odluke o udjelu sredstava fiskalnog izravnanja za pojedinu općinu, grad i županiju u ukupnim sredstvima fiskalnog izravnanja s iznosom sredstava fiskalnog izravnanja za 2024. godinu („Narodne novine“, broj 158/2023), te tekuću pomoć iz gradskog proračuna u iznosu od 150,00 eura za sufinanciranje 58. smotre narodne glazbe i plesa Istre, te tekuće pomoći iz Županijskog proračuna u iznosu od 6.000,00 eura za izgradnju, održavanje i opremanje sportskih objekata.

Kapitalne pomoći proračunu iz drugih proračuna i izvanproračunskih korisnika **(Šifra 6332)** ostvareni su u iznosu od 86.600,00 eura ili za 46,20% manje u odnosu na prethodno izvještajno razdoblje, a odnose se na kapitalnu pomoć Ministarstva kulture i medija RH za zgradu u Plomin, Zgrada k.č 23 u iznosu od 30.000,00 eura, te 50.000,00 eura kapitalnih pomoći za sanaciju potpornog zida kaštela Kožljak, dok se iznos od 6.600,00 eura odnosi na kapitalna pomoć Istarske Županije za projekt sanacija potpornog Zida Kaštela Kožljak - etapna obnova.

**Tekuće pomoći izravnanja za decentralizirane funkcije** **(Šifra 635)** ostvareni su u iznosu od 40.710,15 eura.

**Pomoć proračunskim korisnicima iz proračuna** koji im nije nadležan **(Šifra 636)** ostvaren je u iznosu od 44.734,84 eura i viši je za 36% od ostvarenja u 2023. godini najvećim djelom rezultat većeg ostvarenja sredstava od pomoći proračunskim korisnicima iz proračuna JLP(R)S koji im nije nadležan odnosno pomoći za Dječji vrtić Kockica koja u 2024. godini iznosi 33.634,84 eura ili za 30,4% više od prethodne godine i za IC Vlaški puti koji ukupno iznosi 11.100,00 eura. Pomoći proračunskim korisnicima iz proračuna koji im nije nadležan čine: Tekuće pomoći ( **Šifra 6361**) sa ostvarenjem od 42.734,84 eura ili za 36,1% od ostvarenja u istom razdoblju 2024. –(na navedeno ostvarenje najviše je utjecalo povećanje ekonomske cijene smještaja djece u vrtiću, te zbog ostvarenja većih prihoda od pomoći državnog i županijskog proračuna IC Vlaški put) i kapitalne pomoći (**Šifra 6362**) sa ostvarenjem od 2.000,00 eura ili za 33,3% više u odnosu na isto razdoblje 2024.

U 2024. povećana je ekonomska cijena vrtića, stoga su i veći prihode iz tekuće pomoći proračunskim korisnicima iz proračuna JLP(R)S koji im nije nadležan koji iznose 31.086,44 eura. Također, ovdje spadaju pomoći države za sufinanciranje programa predškole u iznosu od 1.548,40 eura, te pomoć iz županijskog proračuna za projekt Zavičajne nastave u iznosu od 1.000,00 eura.

Ostvarene su Tekuće pomoći iz Državnog proračuna i proračuna Županije Istarske za IC Vlaški puti u iznosu od 6.500,00 eura za program Očuvajmo naš jezik i tradiciju, također su ostvarene tekuće pomoći iz Državnog proračuna za IC Vlaški puti u iznosu od 2.600,00 eura za program Izrada digitalnih sadržaja na Vlaškom jeziku, te kapitalne pomoć (**Šifra 6362**) i iz Županijskog proračuna IC Vlaški puti u iznos od 2.000,00 eura za program Uređenje i opremanje Interpretacijskog centra Vlaški puti, te tematskih staza Putevima kontrabande.

Od **pomoći temeljem prijenosa EU sredstava** **(Šifra 638**) realizirano je 125.194,73 eura ili za 147,4% više u odnosu na prethodno izvještajno razdoblje 2023. u kojem je ostvareno znatno manje pomoći. Navedena sredstva od kapitalnih pomoći dobivena su od Ministarstva poljoprivrede RH Uprava ribarstva u okviru mjere III.3. „Provedba strategija lokalnog razvoja – operacije koje podupiru FLAG-OVI“ za programsko razdoblje 2014.-2020., natječaj koji je raspisao FLAG „ALBA“, a odnosi se na 2.2.1. POTPORA ZA AKTIVNOSTI PROMOCIJE, MARKETINGA I OČUVANJA RIBARSKE/MARITIMNE TRADICIJE I BAŠTINE TE PROMICANJA ODRŽIVOG RIBARSTVA I AKVAKULTURE RIBARSTVENOG PODRUČJA FLAG-A IZ LOKALNE RAZVOJNE STRATEGIJE U RIBARSTVU 2014. – 2020. FLAG-A ALBA M 2.2.1. – 7/21 (ID: FLAG-21-7-5) za projekt *Izgradnja i opremanje tematskog dječjeg igrališta u Plomin Luci* u vrijednosti od 125.194,73 eura koji je realiziran u 2023.

**Prihodi od imovine (Šifra 64)** ostvareni su u iznosu od 747.973,97 euro što je 40,8 manje u odnosu na isto izvještajno razdoblje 2023. ili za 515.954,10 eura manje od čega se na Općinu Kršan odnsi 747.970,04 eura, a na Vlaške pute otpada iznos od 3,93 eura za prihode od kamata na oročena sredstva. Prihodi od imovine čine : Prihode o financijske imovine (Šifra 641) u iznosu od 5.024,07 eura i Prihodi od financijske imovine ( Šifra 642) u iznosu od 742.949,90 eura.

**Prihodi od financijske imovine (Šifra 641)** ostvareni su u iznosu od 5.021,14 eura, a ovogodišnja realizacija navedenog prihoda odnosi se na uplatu neto dobiti za 2023. godinu TD Vodovod Labin d.o.o. sukladno poslovnim udjelima u trgovačkom društvu. Dakle, prihodi od dobiti trgovačkih društava, kreditnih i ostalih financijskih institucija po posebnim propisima (Šifra 6417) ostvarena je u iznosu od 5.020,14 eura, a odnose se na Prihodi iz dobiti od trgovačkih društva Vodovod Labin temeljem Odluke o raspodjeli neto dobiti Društva Vodovod Labin od 20. svibnja 2024. godine. Ukupna dobit je 28.653,77 eura, a raspodjela je učinjena prema udjelu općina i grada, a sve temeljem Društvenog ugovora iz siječnja 2024. godine, a udio Općine Kršan je 17,51%. U prethodnim godinama ovi prihodi nisu ostvareni. Dok na Vlaške pute otpada iznos od 3,93 eura za prihode od kamata na oročena sredstva

**Prihodi od nefinancijske imovine ( Šifra 642**) ostvareni su u iznosu od **742.949,90** eura ili za 41,20 % manje ili za 520.936,10 eura manje od ostvarenje u prethodnom izvještajnom razdoblju**.** Na navedeno ostvarenje najviše je utjecala Naknada za korištenje nefinancijske imovine (**Šifra 6423**) s ostvarenjem od 646.005,72 eura ili za 44,50% manje ili za 518.284,14 eura manje u odnosu na prethodno izvještajno razdoblje. Unutar ove kategorije prihoda, prihodi se vezuje uz rad TE Plomin 2, odnosno naknada za korištenje nefinancijske imovine obuhvaća naplatu naknade za korištenje prostora elektrane i iznosi naplaćenih naknada vezuju se uz samu proizvodnju električne energije. Naknada za korištenje prostora elektrane koja u ovom razdoblju bilježi ostvarenje 548.439,24 eura, dok u istom razdoblju 2023. naknada za korištenje prostora elektrane iznosila je 1.120.533,75 eura ili za 572.094,51 eura više. Razlog tako slabog ostvarenje je kvar na rotoru. Naime krajem prosinca 2023. Termoelektrana Plomin stala je s radom zbog velikog kvara na rotoru koji u prvom polugodištu 2024. godine još nije bio uklonjen, te je Općina Kršan bila bez tako važnog i velikog prihoda. Dakle, Termoelektrana uplatila je u ovoj godini samo naknadu za korištenje prostora elektrane za prosinac 2023.,te za srpanj i kolovoz, rujan, listopad i studeni 2024.

Ostale naknade za korištenje nefinancijske imovine su: naknada za korištenje javnih površina u iznos od 8.096,65 eura, naknada za pravo puta HACOM ostvarena u iznosu od 33.799,98 eura , naknada za pravo služnost puta iznos od 761,00 eura, naknada za dodjelu grobnih mjesta na trajno korištenje u iznosu od 54,907,89 eura, te spomenička renta u iznosu od 0,96 eura.

**Prihodi od zakupa i iznajmljivanja imovine (Šifra 6422)** ostvareni su u iznosu od 92.745,69 eura ili za 3,4%% manje u odnosu na isto izvještajno razdoblje 2023. godine Navedeni prihodi obuhvaćaju prihode od zakupa poljoprivrednog zemljišta sa ostvarenjem od 69.569,37, prihodi od najamnine u iznosu od 6.242,74 eura koji su manji zbog prodaje dva stana u Potpićnu koji su bili u najmu u 2023. godini, prihodi od zakupa poslovnih objekata u iznosu od 16.933,58 eura.

**Ostali prihodi od nefinancijske imovine ( Šifra 6429)** ostvareni su u iznosu od 1.300,05 eura ili za 139,5% više od ostvarenja u istom izvještajnom razdoblju iz razloga jer je u ovom razdoblju knjižena kamata za odobrena plaćanja na rate kod prodaje općinske imovine što u prethodnom izvještajnom razdoblju nije bilo. Navedeno ostvarenje se odnosi na Naknadu za zadržavanje nezakonito izgrađene zgrade u prostoru u iznosu od 592,21 eura i na ostale prihodi od nefinancijske imovine u iznosu od 707,84 eura koje se odnose na kamate za odobreno plaćanje na rate općinske imovine.

**Prihodi od upravnih i administrativnih pristojbi, pristojbi po posebnim propisima i naknada (Šifra 65)** ostvareni su u iznos od 1.122.166,88 eura ili za 1.7% više od ostvarenja u 2023., od čega se na a na Dječji vrtić Kockica 92.461,66 eura, a na Općinu Kršan se odnosi 1.029.705,22 eura. Na navedeno ostvarenje najviše je utjecala naplata komunalnog doprinosa koji u ovom razdoblju bilježi ostvarenje od 54.276,28 eura ili za 240,2% više od prethodnog izvještajnog razdoblja jer je u ovom razdoblju izdano dosta rješenja odnosno fakturirano i naplaćeno više komunalnog doprinosa za 38.320,10 eura u odnosu na prethodno izvještajno razdoblje. Manje ostvarenje u odnosu na isto razdoblje bilježi ostvarenje od komunalne naknade **(Šifra 6532**) u iznosu od 951.563,60 eura ili za 7.758,71 eura manje, stoga je Odsjek za financije i računovodstvo je tijekom mjeseca lipnja izdao opomene radi naplate duga. Ostvarenje prihoda od vodnog gospodarstva (**Šifra 6522**) u iznosu od 673,06 eura je za 3,3% manje od prošlogodišnjeg, ostvarenje prihoda od doprinosa za šume **(Šifra 6524**) u iznosu od 10,35 eura je za 9,6% manje. Ostvarenje ostalih nespomenutih prihoda **(Šifra 6526**) u iznosu od 96.487,06 eura dijelom se odnosi na ostvarenje Općine Kršan u iznosu od 4.025,40 eura ili za 59,6% je manje od ostvarenja u 2023. koji se odnose na prihode po posebnim propisima odnosno na namjenska sredstva za projekt sanacije deponija Cere u iznosu od 510,20 koji se evidentiraju kompenzacijama ili prijebojem sa TD 1.Maj Labin d.o.o. kao prihod i rashod, a ostvarenje ovisi o broju i razdoblju provođenja prijeboja te samoj naplati računa za odvoz smeća, te od naknada šteta s osnove osiguranja u iznosu od 3.515,20 eura, dok se iznos od 92.461,66 eura odnosi na Dječji vrtić Kockica od uplate roditelja za smještaj djece u vrtiću koje su manje u odnosu na 2023. jer je od rujna 2024. upisano dosta djece koja su oslobođena od plaćanja vrtića jer po Odluci Općinskog vijeća svako drugo i slijedeće dijete boravi besplatno odnosno troškove smještaja snosi osnivač odnosno nadležni proračun.

**Prihodi od prodaje proizvoda i robe te pruženih usluga prihodi od donacija te povrati po protestiranim jamstvima (Šifra 66)** iznose 6.619,40 eura. Od čega se na Dječji vrtić Kockica odnosi 4.364,00,00 eura, a ovi prihodi se odnose na prihode od pruženih usluga **(Šifra 6615)** (usluga vrtićke kuhinje) u iznosu od 3.864,00 eura te prihoda od donacija **(Šifra 6631)** u iznosu od 500,00 eura , dok se iznos od 2.255,40 eura odnosi na Interpretacijski centar Vlaški puti za Prihodi od pruženih usluga **(Šifra 6615)** odnosno prihod ostvaren od prodaje suvenira i prikazivanja filmova, te ulaznica koji je u 2024. manji zbog slabijeg posjeta i odgode posjeta muzeju djece tijekom lipnju mjesecu zbog kišnog vremena.

**Ostali prihodi (Šifra 68)** u iznosu od 17.792,48 eura i viši su 12.706,47 eura u odnosu na isto izvještajno razdoblje 2023. Na ovim prihodima evidentiraju se troškovi natječaja i procijene nekretnine kod prodaje općinske imovine, kao i prihodi koji se nisu mogli svrstati u postojeće kategorije tzv. neprepoznati prihodi. Naime, na ovom prihodu je evidentiran povrat sredstava dobivenih od Dječjeg vrtića Kockica u iznosu od 14.710,87 eura temeljem EU projekta FLAG „Morsko blago jedem zdravo“. Naime, Dječji vrtić Kockica je u prvom polugodištu 2024. dobio povrat sredstava od Europske unije temeljem projekta FLAG „Morsko blago jedem zdravo“. Navedena sredstva odnose se na rashode dječjeg vrtića koji su izvršeni tijekom 2022. i 2023. godine. Dobivena sredstva u iznos od 14.710,87 eura Dječji vrtić vratio je u nadležni proračun 22.4.2024. jer je Općina Kršan pomogla svom proračunskom korisniku Dječjem vrtiću Kockica pred sufinancirati projekt tijekom 2022. i 2023.

**Prihodi od prodaje nefinancijske imovine (Šifra 7)**  ostvareni su u iznosu od 158.586,22 eura ili za 58.542,07 eura više od ostvarenja u istom razdoblju 2023. godini, i u cijelosti se odnose na Općinu Kršan, a čine ih:

**Prihodi od prodaje zemljišta (Šifra 7111)** u iznosu od 94.008,00 eura ili za 10.031,23 više u odnosu na usporednu 2023. godinu. Ovi prihodi se odnose na prihode od prodaje građevinskog zemljišta temeljem provedenog natječaja u 2023.

**Prihodi od prodaje stambenih objekata (Šifra 7211)** ostvareni su u iznosu od 64.578,22 eura, i veći su za 301,9% ili za 48.510,90 eura manje. Navedeno ostvarenje od 64.578,22 eura dijelom se odnose na prihode od prodaje stanova na kojim postoji stanarsko pravo u iznosu od 5.012,55 eura, a dijelom na prihode od prodaje nekretnina po objavljenom natječaju iz 2023. godine za prodaju nekretnina odnosno stanova u vlasništvu Općine Kršan u iznosu od 59.565,67 eura koji su u prethodnom izvještajnom razdoblju nisu ostvareni jer nisu provedeni natječajni postupci u cijelosti da bi se realizirali u 2023.

**Primici od financijske imovine i zaduživanja (Šifra 8**) nisu planirani, a iz tog razloga ni ostvareni u izvještajnom razdoblju 2024. godine.

**Rashodi i izdaci**

U razdoblju od 1.01. do 31.12.2024. godine ostvareni su **ukupni konsolidirani rashodi iizdaci** **(Šifra Y345**) u visini od 4.049.265,00 eura ili za 13,3% manje od ostvarenja u istom izvještajnom razdoblju 2023. godine. **Ukupni konsolidirani rashodi *(Šifra Y034*)** ostvareni su u iznosu od 3.730.730,28 eura , a sastoje se od **konsolidiranog** **rashoda poslovanja** **(Šifra Z005)** u iznosu od 3.126.887,60 eura i konsolidiranog **rashoda za nabavku nefinancijske imovine** **(Šifra 4*)*** u iznosu 603.842,68 eura. **Izdaci za** **financijsku imovinu i otplate zajmova** **(Šifra 5)** iznose 318.534,72 eura.

U razdoblju od 1.01. do 31.12.2024. godine ostvareni su ukupan konsolidirani rashodi i izdaci u visini od 4.049.265,00 eura **(Šifra Y345).** Rashodi su ostvareni kako slijedi:

|  |  |  |
| --- | --- | --- |
| **Općina /Proračunski korisnik** | **Ostvareno I- XII/2024.** | **Udio u %** |
| Općina Kršan | 3.905.164,04 | 96,44 |
| Dječji vrtić „Kockica“ |  130.736,64 | 3,23 |
| Interpretacijski centar Vlaški puti |  13.364,32 | 0,33 |
| **UKUPNO** | **4.049.265,00** |  100,00 |

Iz navedenih podataka je vidljivo da 96,44% ostvarenih rashoda na području jedinice lokalne samouprave ostvaruje Općina Kršan, dok preostalih 3,56 % ostvaruju dva proračunska korisnika .Ukupno ostvareni vlastiti rashodi proračunskih korisnika iznose 144.100,96 eura.

Od ukupno ostvarenih konsolidiranih rashoda **(ŠifraY034**) u iznosu od 4.049.265,00 eura na ukupne rashode Općine Kršan otpada iznos od 3.905.164,04 eura, na Dječji vrtića Kockica otpada iznos od 130.736,64 eura ( ukupni rashodi Dječjeg vrtića Kockica su 693.080,67 eura odnosno umanjeni za doznačena sredstva nadležnog proračuna u iznosu od 565.344,03 eura iznose 130.736,64 eura) na ukupne rashode Javne ustanove u kulturi Interpretacijski centar Vlaški puti otpada iznos od 13.364,32 eura ( ukupni rashodi Javne ustanove u kulturi Interpretacijskog centra Vlaški puti iznose 60.240,36 eura odnosno umanjeni za doznačena sredstva nadležnog proračuna u iznosu od 46.876,04 eura iznose 13.365,32 eura). Proračunski korisnici su na teret vlastitih prihoda, prihoda posebne namjene, pomoći i donacija realizirali rashode poslovanja u visini od ukupno 139.507,41 eura od čega na Dječji vrtić Kockica otpada iznos od 128.143,09 eura, a na Vlaške pute iznos od 11.364,32 eura.

**Rashodi poslovanja** ***(Šifra 3)*** ostvareni su u iznosu od 3.126.887,60 eura od čega se na Općinu Kršan odnosi 2.988.267,04 eura, na Dječji vrtić Kockica iznos od 128.143,09 eura , a na Interpretacijski centar Vlaški puti iznos od 10.477,47 euro. i manji su za 4,8% u odnosu na isto izvještajno razdoblje 2023. godine. Odnose se na:

* rashode za zaposlene u iznosu od 1.019.617,92 eura
* materijalne rashode u iznosu od 1.332.287,72 eura
* financijske rashode u iznosu od 15.656,68 eura
* subvencije u iznosu od 7.145,66 eura
* pomoći dane u inozemstvo i unutar općeg proračuna u iznosu od 313.616,87 eura
* naknade građanima i kućanstvima na temelju osiguranja i druge naknade u iznosu od 209.184,70 eura
* ostale rashode u iznosu od 229.378,05 eura.

***Rashodi za zaposlene (Šifra 31)*** ostvareni su u visini 1.019.617,92 eura ili 15,6% više od ostvarenja u istom izvještajnom razdoblju 2023. godine. Od čega se na rashode za zaposlene u Općini Kršan odnosi 435.450,87 eura ili 13,8% više od ostvarenja u istom izvještajnom razdoblju 2023. godine. Rashodi za plaće povećani su iz razloga jer je povećana osnovica za obračun plaće općinskog načelnika temeljem Odluke Vlade o visini osnovice za obračun plaće državnih dužnosnika. Naime, tom Odlukom je za 83,45% povećana osnovica za obračun plaća državnih dužnosnika, koja se povećala od 516,29 eura bruto na 947,18 eura bruto. Nova osnovica za obračun plaće državnih dužnosnika utvrđena je u visini od 947,18 eura bruto, a primjenjuje se počevši s plaćom za mjesec srpanj 2024., koja se isplaćuje u mjesecu kolovozu 2024.Također je povećana osnovica za obračun plaće djelatnika u mjesecu siječnju 2024. godine i ona iznosi 681,00 euro bruto, te potom povećanje osnovice djelatnicima u listopadu 2024. koje iznosi 783,15 eura. Povećanje doprinosa na plaće prati povećanje osnovice za obračun plaća.

Na rashode za zaposlene u Dječjem vrtiću Kockica otpada 541.295,11 eura, što je povećanje u odnosu na isto razdoblje prethodne godine. Navedeno povećanje odnosi se na zapošljavanje novih djelatnika (tehničko osoblje, asistent djetetu s TUR-om), te zbog povećanja osnovice za obračun plaća u 2024., kao i drugi prava iz kolektivnog ugovora. Na rashode za zaposlene u Interpretacijskom centru Vlaški puti otpada iznos od 42.871,94 eura što je povećanje u odnosu na prethodnu godinu zbog povećanja osnovice za obračun plaća.

***Materijalni rashodi (Šifra 32)*** ostvareni su u visini od 1.332.287,72 eura, od čega se na Općinu Kršan odnosi 1.166.786,38 eura, na DV Kockica otpada iznos 151.301,35 eura, a na Interpretacijski centar Vlaški puti iznos od 14.199,99 eura.

**Naknade troškova zaposlenima (Šifra 321)** ostvareni su u iznosu od 61.228,40 eura ili 3,5% više u odnosu na prošlu godinu, od čega se na Općinu Kršan odnosi 25.867,28 eura, na DV Kockica iznos od 33.565,73 eura, a na Interpretaciji centar Vlaški puti iznos od 1.795,39 eura. Rashodi za službena putovanja (**Šifra 3211**) povećani su za 22,9% u odnosu na isto razdoblje 2023. radi većeg broja službenih putovanja u 2024. u odnosu na 2023. Naknade za prijevoz, za rad na terenu i odvojeni život (**Šifra 3212)** sa ostvarenjem od 52.052,54 eura bilježe povećanje od 5,4 % u odnosu na prošlo izvještajno razdoblje iz razloga povećanja cijena voznih karata autoprijevoznika. Stručno usavršavanje zaposlenika **(Šifra 3213**) bilježi smanjenje od 50,7% u odnosu na isto izvještajno razdoblje 2023. zbog manjeg broja stručnog usavršavanja djelatnika u 2024. Ostale naknade troškova zaposlenima **(Šifra 3214**) ostvareni su u iznosu od 3.095,08 eura ili za 89,0% više u odnosu na isto razdoblje 2023. zbog povećanja neoporezivog iznosa naknade za korištenje osobnog vozila u službene svrhe.

**Rashodi za materijal i energiju (Šifra 322)** bilježe smanjenje od 2,6% u odnosu na prethodnu godinu i iznosi 198.197,41 eura, od čega se na Općinu Kršan odnosi 122.935,59 eura, na Dječji vrtić Kockica iznos od 74.069,37 eura, a na Interpretacijski centar Vlaški puti iznos od 1.192,45 eura Na navedeno smanjenje najviše su utjecala odobrenja Vlade (paket mjera za zaštitu kućanstava i gospodarstva od rasta cijena energenata).

 **Rashodi za usluge** **(Šifra 323)** u ovom izvještajnom razdoblju bilježe smanjenje za 17,9% u odnosu na prethodnu godinu i iznose 993.173,44 eura od čega se na Općinu Kršan odnosi 941.621,18, na Dječji vrtić Kockica iznos od 41.798,16 eura, a Interpretacijski centar Vlaški puti 9.574,10 eura. Unutar ove kategorije ističe se povećanje troškova intelektualnih i osobnih usluga **(Šifra 3237**) u iznosu od 192.336,66 eura ili za 30,90 % više od prethodnog razdoblja zbog većeg angažmana vanjskih stručnih osoba i konzultanata na određenim projektima, te smanjenje troškova usluga tekućeg i investicijskog održavanja **(Šifra 3232)** u iznosu od 292.211,51 eura koji bilježe smanjenje od 48,1% u odnosu na prošlo izvještajno razdoblje.

**Ostali nespomenuti rashodi poslovanja** **(Šifra 329)** ostvareni su u iznosu od 79.301,09 eura i manji su za 0,3% u odnosu na isto izvještajno razdoblje 2023. od čega na Općinu Kršan otpada iznos od 76.362,33 eura, na Dječji vrtić Kockica iznos od 1.868,09 eura, a na Interpretacijski centar Vlaški puti iznos od 1.070,67 eura. U ovu kategoriju rashoda ulaze Naknade za rad članovima predstavničkih i izvršnih tijela i povjerenstva, premija osiguranja, reprezentacija, članarine, te pristojbe i naknade.

**Financijski rashodi** **(Šifra 34)** ostvareni su u iznosu od 15.656,68 eura ili za 4,8% više od istog izvještajnog razdoblja 2023. Na Općinu Kršan otpada 14.484,44 eura ili za 6,2% više od istog izvještajnog razdoblja 2023. godine. Navedeni rashodi se odnose na kamata na primljeni kredit. Naime, Općina Kršan se je u 2020. godini zadužila za kredit kod Erste&Steiermärkische bank d.d. Rijeka u iznosu od 1.592.673,70 eura s rokom otplate kredita od pet godina, uz poček od jedne godine, u jednakim mjesečnim ratama od 26.544,56 eura, a prva rata dospijeva na naplatu 31.03.2021. godine, a zadnja rata dospijeva na naplatu 28.2.2026. , uz fiksnu godišnju kamatnu stopu od 1,20% i jednokratnom naknadom za obradu zahtjeva u visini od 0,05% od iznosa odobrenog kredita. Navedena kreditna sredstva koristiti će se za financiranje kapitalnog projekta Izgradnja infrastrukture u Proizvodno-poslovnoj zoni Kršan Istok sa Centrom agropoduzetništva (prometnice i kompletna infrastruktura), sukladno Odluci Općinskog vijeća Općine Kršan o dugoročnom zaduživanju Općine Kršan, KLASA:021-05/19-01/9, URBROJ:2144/04-05-19-15 od 09. prosinca 2019. godine. Općinski načelnik Općine Kršan dao je zahtjev Erste&Steiermärkische bank d.d. Rijeka za smanjenjem kamatne stope na navedeni kredit. Aneksom broj 1 Ugovora o kreditu broj 50000958957 od 17.05.2022 godine između Općina Kršan i Erste&Steiermärkische bank d.d. Rijeka ugovoreno je smanjenje fiksne godišnje kamatnu stopu od 1,20% na 1,000% godišnje dok se ostali uvjeti nisu mijenjali. Nova stopa od 1,00% primjenjuje se od 1.5.2022. godine. Odluku o izmjeni Odluke o dugoročnom zaduženju Općine Kršan je Općinsko vijeće Općine Kršan prihvatilo na sjednici općinskog vijeća 25.05.2022. godine. Kamate na primljeni kredit u 2024. ostvarene su u iznosu od 8.290,19 eura ili za 5% manje u odnosu na 2023.

Bankarske usluge i usluge platnog prometa **(Šifra 3431)** ukupno iznose 7.235,47 eura i veće su za 17,3 % u odnosu na isto izvještajno razdoblje 2023. godine zbog većih bankarskih naknada, uglavnom na ime povećanih troškova bankarskih i usluga platnog prometa, kao i naknade banke kod ugovaranja kratkoročnog revolving kredita s Erste&Steiermärkische bank Ugovor o kreditu broj :5302114436, temeljem Odluke Općinskog vijeća Općine Kršan o kratkoročnom zaduživanju Općine Kršan – kratkoročni revolving kredit od 8. veljače 2024. godine u iznosu od 800.000,00 eura, kamatna stopa 3,95% fiksna, 0,15% jednokratna naknada za obradu, 0,1% naknade za neiskorišteni iznos kredita, rok vraćanja 7.2.2025. Iznos od 6.093,05 eura odnosi se na Općinu Kršan, a na Dječji vrtić Kockica otpada iznos od 890,66 eura, a na Interpretacijski centar Vlaški puti iznos od 281,58 eura.

**Subvencije** **(Šifra 35)** ostvarene su u iznosu od 7.145,66 eura ili za 295,6% više od izvršenja u istom izvještajnom razdoblju 2023. godine, te se u cijelosti odnose na trošak Općine Kršan. Realizacija rashoda subvencije u izvještajnom razdoblju odnosi se na evidentiranje sredstava za privatni dječji vrtić, a sredstva se dodjeljuju prema broju upisane djece s područja Općine Kršan. U prošlogodišnjem izvještajnom razdoblju navedeni rashod nije bio realiziran.

**Pomoći dane u inozemstvo i unutar općeg proračuna(Šifra 36)**u iznosu od 313.616,87 eura ili za 8,3% manje od izvršenja u istom izvještajnom razdoblju 2023. godine, a u cijelosti se odnosi na Općinu Kršan. Pomoći unutar općeg proračuna **(Šifra 363)** u 2024. godini ostvarene su u iznosu od 50.209,53 eura ili 74.351,91 eura manje od ostvarenih u prethodnoj godini, a odnose se na: Tekuće pomoći unutar općeg proračuna **(Šifra 3631)** gdje suevidentirane pomoći Županijskom fondu za razvoj poljoprivrede i agroturizma Istre prema godišnjem ugovoru u iznosu od 2.660,00 eura, te kapitalne pomoći unutar općeg proračuna **(Šifra 3632)** sa izvršenjem od 47.549,53 eura gdje se redovito evidentiraju obveze po višegodišnjim ugovorima i to po Ugovoru o načinu i uvjetima povrata sredstava u proračun Istarske Županije za izgradnju ŽCGO „Kaštijun“ u razdoblju 2017-2036.godine koji u ovom razdoblju bilježi ostvarenje u iznosu od 7.549,53 eura, te kapitalna pomoć ŽUC za sufinanciranje županijskih cesta na području Općine Kršan u iznos od 40.000,00 eura. Kapitalne pomoći su za 61,00% manje iz razloga što se više ne sufinancira prema Ugovoru dio kredita za izgradnju i opremanje nove Opće bolnice u Puli jer je od 01.01.2024. sukladno odluci Ministarstva zdravstva RH sredstva za podmirenje cjelokupnog anuiteta kredita za izgradnju Opće bolnice Pula planirana u Proračunu Republike Hrvatske za 2024.-2026. godine na razdjelu 096 – Ministarstva zdravstva. Slijedom navedenog, po potpisivanju sporazuma i izvršenoj primopredaji osnivačkih prava Opća bolnica Pula prešla na upravljanje pod državom.

Pomoći proračunskim korisnicima drugih proračuna (Šifra 366) ostvareni su u iznosu od 263.407,34 eura ili za 21,2% više u odnosu na 2023. godinu, a odnose se na tekuće pomoći proračunskim korisnicima drugih proračuna **(Šifra 3661)** u iznosu od 263.181,12 eura, s povećanjem od 21,9% u odnosu na prošlo izvještajno razdoblje. Ove tekuće pomoći odnose se na izdvajanja koje se preko Istarske županije prenose za Istarske domove zdravlja Labin u iznosu od 1.050,00 eura , tekuće pomoći za Hitnu medicinsku pomoć iznad standarda u iznosu od 5.279,00 eura, tekuće pomoći za JVP u iznos od 138.197,86 eura , te za OŠ Čepić iznos od 39.230,12 eura, OŠ Potpićan iznos od 10.909,15 eura i PŠ Vozilići iznos od 21.290,38 eura ( za produženi boravak). Ostale tekuće pomoći za školstvo ostvareni su u iznosu od 2.229,98 eura. Zatim ostvarene su i tekuće pomoći preko grada Labina za dječji vrtić P.Verbanac u iznosu od 32.803,67 eura, te za Dječji vrtić Lišnjak preko općine Pićan u iznosu od 11.790,96 eura, te za tekuću pomoć Parku prirode Učka iznos od 400,00 eura. Kapitalne pomoći proračunskim korisnicima drugih proračuna (**Šifra 3662)** ostvarena je u iznosu od 226,22 eura, a odnosi se plaćanja po Ugovoru o sufinanciranju kreditne obveze za adaptaciju i opremanje Odjela za dječju rehabilitaciju u Specijalnoj bolnici za ortopediju i rehabilitaciju „Martin Horvat“ Rovinj. Temeljem navedenog Ugovora Općina Kršan je obveznik plaćanja kreditne obveze za koju bi trebala ukupno izdvojiti 17.528,54 eura u razdoblju od 2023. do 31.12.2034.godine sukladno iznosu rate i rokom dospijeća u otplatnom planu. Općina Kršan je u 2024. godini uplatila ukupno 226,22 eura i to za obvezu iz 2023. i za 2024. sve prema otplatnom planu iz ugovora.

**Naknade građanima i kućanstvima na temelju osiguranja i druge naknade(Šifra 37)** ostvarene su u iznosu od209.184,70 eura, a odnose se prvenstveno na korisnike prava iz socijalne skrbi, stipendije te druga izdvajanja za pomoć obiteljima i kućanstvima, te se u cijelosti odnose na troškove Općine Kršan. Njihova ostvarenja ovise o broju korisnika, a isplate se pravovremeno i u potpunosti izvršavanju. U ovom izvještajnom razdoblju naknade građanima i kućanstvima u novcu **(Šifra 3721)** ostvareni su u ukupnom iznosu od 164.905,94 eura i manji su za 11,2% u odnosu na isto izvještajno razdoblje 2023. godine, a na naknade građanima i kućanstvima u naravi **(Šifra 3722)** otpada iznos od 44.278,76 eura. Na pomoć obiteljima i kućanstvima u novcu izdvojeno je 25.697,30 eura, a odnose se na mjesečne pomoći korisnima socijalnog programa, za pomoći u podmirenju pogrebnih troškova izdvojeno je 3.375,00 eura, za sufinanciranje učeničkih domova izdvojeno je 2.735,24 eura, na božićnice i uskrsnice za umirovljenike, domaćice i nezaposlene u novcu izdvojeno je 60.130,00 eura, za stipendije učenicima i studentima iznos od 54.716,60 eura, za porodiljne naknade izdvojeno je 14.125,00 eura, te za ostale naknade u novcu iznos od 4.126,80 eura. Što se tiče naknada u naravi, za sufinanciranje cijene prijevoza učenika iznos od 22.633,65 eura, za stanovanje koje se odnose na dopremu vode stanovništvu koji nemaju priključak na vodovod izdvojeno je 10.722,60 eura, pomoć u prehrani u vidu bonova izdvojeno je od 2.364,92 eura, a za ostale naknade iz proračuna u naravi 8.557,59 eura ( pomoć u naravi RTL pretplata za Klub umirovljenika u ukupnom iznosu od 395,78 eura, bon za božićnice i uskrsnice za umirovljenike, domaćice i nezaposlene ukupnog iznosa 269,00 eura, poklon paketi Djeda božićnjaka i ostalo ukupnog iznosa 7.892,81 ).

**Kod ostalih rashoda** **(šifra 38*)*** evidentiraju se u pravilu **tekuće donacije** **(Šifra** **381**) i **kapitalne pomoći** **(Šifra 386**) . Trošak se odnosi samo na Općinu Kršan i ukupno iznosi 229.378,05 eura. Tekuće donacije (Šifra 381) manje su za 2,9 % u odnosu na isto izvještajno razdoblje prethodne godine i iznose 228.867,85 eura, odnose na tekuće donacije Turističkoj zajednici Općine Kršan, Poljoprivrednoj zadruzi Čepić polje, PVZ, političkim strankama, donacije za poticanje turizma, Vatrogasnoj zajednici IŽ, tekuće donacije udrugama i ostalim neprofitnim organizacijama, tekuće donacije za političke stranke, tekuće donacije za Hrvatski crveni križ, tekuće donacije za HGSS, tekuće donacije sportskim društvima, tekuće donacije za kulturu, tekuće donacije udrugama osoba s invaliditetom, tekuće donacije TZ Kršan – advent u Kršanu. **Kapitalne pomoći** **(šifra 386)** izvršene su u iznosu 510,20 eura, a odnose se na kapitalne pomoći za namjenski dodatak za sanaciju deponija Cere prema sporazumu u iznosu od 510,20 eura (temeljem Zaključka od 22. svibnja 2006. utvrđen je obračun u vidu dodatka tzv. Namjenski dodatak, a sve prema obračunima 1. Maja koje se evidentiraju putem kompenzacija).

**Rashodi za nabavu nefinancijske imovine (šifra 4)** ostvareni su u iznosu od 603.842,68 eura, bilježe smanjenje od 43,40 % u odnosu na prošlo izvještajno razdoblje, od čega se na Općinu Kršan odnosi 598.362,28 eura, na Dječji vrtić Kockica iznos od 2.593,55 eura koji je financiran iz prihoda za posebne namjene i kapitalne donacije i to za nabavu službenog mobilnog uređaja i novog klima uređaj za PO Potpićan. Na Interpretacijski centar Vlaški puti otpada iznos od 2.886,85 eura koji je dijelom financiran prihodima kapitalne pomoći iz Županijskog proračuna za Interpretacijski centar Vlaški puti u iznos od 2.000,00 eura za program Uređenje i opremanje Interpretacijskog centra Vlaški puti, te tematskih staza Putevima kontrabande, a dijelom sredstvima nadležnog proračuna u iznosu od 886,85 eura za nabavu opreme.

**Rashodi za nabavu neproizvedene dugotrajne imovine (šifra 41)** ostvareni su u iznosu od 63.795,59 eura ili za 26,8% manje od ostvarenja u istom izvještajnom razdoblju 2023.godinu, a odnose se na projekt Sanacije i obnove kaštela Kožljak u iznosu od 3.340.00 eura, projekt sanacije potpornog zida kaštela Kožljak u iznosu od 58.885,59 eura i projekt Arheološki park u iznosu od 1.570,00 eura.

**Rashodi za nabavu proizvedene dugotrajne imovine (šifra 42)** ostvareni su u iznosu od 267.506,16 eura ili za 67,7% manje u odnosu na 2023. godinu, a sve zbog manje investicijske aktivnosti u odnosu na 2023. **(Šifre 4213) Ceste, željeznice i ostali prometni objekti, te (4214) Ostali građevinski objekti** u potpunosti se odnose na Općinu Kršan. Unutar ovih kategorija najznačajniji su slijedeći projekti: Za sanaciju i uređenje šetnice u Plomin Luki izdvojeno je 18.400,00 eura, za razvoj turističke infrastrukture utrošeno je 32.448,75 eura, za izgradnju prilazne ceste u Načinovići 6.935,59 eura, za izgradnju nerazvrstane ceste za Jurasi utrošeno je 200,00 eura, ceste za uređenje parkirališta u Plomin Luci 24.883,77 eura, za izgradnju autobusnih čekaonica 6.149,58 eura, za uređenje platoa u Plomin Luci utrošeno je 4.781,25 eura, za investicijsko održavanje javne rasvjete na području Općine Kršan utrošeno je 99.840,32 eura, za rekonstrukciju javne rasvjete-ekološki prihvatljive 21.363,75 eura, za ruralnu infrastrukturu 3.250,00 eura, za uređenje dječjeg igrališta u naselju Kožljak utrošeno je 2.500,00 eura.

Kod **rashoda za postrojenja i opremu (Šifra 422)** u ovom izvještajnom razdoblju utrošeno je 22.194,32 eura od čega se na Općinu Kršan otpada 16.713,92 eura i to za nabavku računalne opreme iznos od 4.611,25 eura, uredskog namještaja iznos od 1.690,17 eura, uređenje i opremanje zgrade Doma kulture u Kršanu iznos od 10.412,50 eura. Na Dječji vrtić Kockica otpada 2.593,55 eura za nabavu službenog mobilnog uređaja i klima uređaja u PO Potpićan. Na Interpretacijski centar Vlaški puti otpada iznos od 2.886,85 eura za nabavu opreme.

**Nematerijalna proizvedena imovina (Šifra 426**) ostvarena je u iznosu od 24.558,83 eura, u potpunosti se odnosi na Općinu Kršan i manja je od ostvarenja u 2023. za 44,9%, a odnosi se na ulaganje u računalne programe 6.693,83 eura , za Izradu projektne dokumentacije za zelenu infrastrukturu iznos od 500,00 eura, za izradu planova (IX.)-VIII. od 11.07.24. izmjene i dopune prostornog plana 7.087,50 eura, i za izradu planova II. izmjene i dopune urbanističkog plana 3.062,50 eura. Za plan razvoja Općine Kršan izdvojeno je 6.640,00 eura, a za Plan djelovanja JLP (R) S u području prirodnih nepogoda utrošeno je 575,00 eura.

**Rashodi za dodatna ulaganja na nefinancijskoj imovini (Šifra 45)** ostvareni su u iznosu od 272.540,93 eura ili za 79,1% više od istog izvještajnog razdoblja u prošloj godini, i to zbog početka radova na dogradnji dječjeg vrtića Kockica u Kršanu. U potpunosti se odnose na trošak Općine Kršan. Tu ubrajamo troškove rekonstrukcije i prenamjene stambene građevine u Plominu u iznosu od 9.992,50 eura, dogradnju Dječjeg vrtića u Kršanu u iznosu od 119.586,01 eura, na dodatna ulaganja na dogradnju Dječjeg vrtića u Potpićnu u iznosu od 13.333,75 eura, na rekonstrukciju zgrade bivše škole u Lazarićima u iznosu od 16.844,25 eura, na adaptaciju zgrade mjesnog odbora u Potpićnu 13.237,00 eura, na konstruktivnu sanaciju zgrade k.č. 23/ZGR u k.o. Plomin 33.290,99 eura, na dodatna ulaganja na građevinskim objektima u ukupnom iznosu od 11.913.75 eura, te na održavanje ceste B-03 u naselju Vozilići 54.342,68 eura.

**Izdaci za financijsku imovinu i otplate zajmova(Šifra 5)** planirani su Proračunu i u ovom razdoblju bilježe ostvarenje od 318.534,72 eura. Naime, Općina Kršan se je u 2020. godini zadužila za kredit kod Erste&Steiermärkische bank d.d. Rijeka u iznosu od 1.592.673,70 eura, s rokom otplate kredita od pet godina, uz poček od jedne godine, u jednakim mjesečnim ratama od 26.544,56 eura, a prva rata dospijeva na naplatu 31.03.2021. godine, uz fiksnu godišnju kamatnu stopu od 1,20% i jednokratnom naknadom za obradu zahtjeva u visini od 0,05% od iznosa odobrenog kredita. Navedena kreditna sredstva koristiti će se za financiranje kapitalnog projekta Izgradnja infrastrukture u Proizvodno-poslovnoj zoni Kršan Istok sa Centrom agropoduzetništva (prometnice i kompletna infrastruktura), sukladno Odluci Općinskog vijeća Općine Kršan o dugoročnom zaduživanju Općine Kršan, KLASA:021-05/19-01/9, URBROJ:2144/04-05-19-15 od 09. prosinca 2019. godine. Naime Općinski načelnik Općine Kršan dao je zahtjev Erste&Steiermärkische bank d.d. Rijeka za smanjenjem kamatne stope na navedeni kredit. Aneksom broj 1 Ugovora o kreditu broj 50000958957 od 17.05.2022 godine između Općina Kršan i Erste&Steiermärkische bank d.d. Rijeka ugovoreno je smanjenje fiksne godišnje kamatnu stopu od 1,20% na 1,000% godišnje dok se ostali uvjeti nisu mijenjali. Nova stopa od 1,00% primjenjuje se od 1.5.2022. godine. Odluku o izmjeni Odluke o dugoročnom zaduženju Općine Kršan je Općinsko vijeće Općine Kršan prihvatilo na sjednici općinskog vijeća 25.05.2022. godine.

**Rezultat poslovanja**

U razdoblju od 1.01. do 31.12.2024. godine Općina Kršan je ostvarila je ukupan konsolidirani prihod i primitak u visini od 4.151.459,50 eura **(Šifra X678)** ili za 2,1% manje od ostvarenja u istom izvještajnom razdoblju 2023. U isto vrijeme rashodi i izdaci iznose 4.049.265,00 euro **(Šifra Y345)** . Isto je rezultiralo viškom u iznosu od 102.194,50 eura (**Šifra Y005**), čime se manjak prihoda i primitaka iz prethodnih godina u iznosu od -386.833,56 euro (šifra 9222-9221) smanjio i što je rezultiralo da Općina Kršan na kraju izvještajnog razdoblja odnosno 31.12.2024. ima manjak prihoda i primitaka za pokriće u slijedećem razdoblju u visini od -284.639,06 eura **(šifra** **Y006)** (koji se sastoji od manjka prihoda i primitaka Općine Kršan u iznos od -287.543,06 eura, viška prihoda Dječjeg vrtića Kockica u iznosu od 307,60 eura i viška prihoda Interpretacijskog centara Vlaški puti u iznosu od 2.596,40 eura).

**BILJEŠKE UZ KONSOLIDIRANU BILANCU**

Imovina Općine Kršan i proračunskih korisnika Dječjeg vrtića Kockica i Interpretacijski centar Vlaški puti sa danom 31.12.2024. godine, sastoji se kako slijedi:

|  |  |  |  |  |
| --- | --- | --- | --- | --- |
|   | Opis | Stanje 01.01.2024. | Stanje 31.12.2024. | Indeks |
|   | IMOVINA  | 138.169.511,95 | 138.430.043,43 | 100,2 |
| 0 | Nefinancijska imovina | 137.403.188,17 | 137.545.891,00 | 100,1 |
| 01 | Neproizvedena dugotrajna imovina | 127,711,957,66 | 127.683.155,78 | 100,0 |
| 02 | Proizvedena dugotrajna imovina  | 6.052.161,77 | 6.492.079,26 | 107,3 |
| 05 | Dugotrajna nefinancijska imovina u pripremi  | 3.639.068,74 | 3.370.655,96 | 92,6 |
| 1 | Financijska imovina  | 766.323,78 | 884.152,43 | 115,4 |
| 11 | Novac u banci i blagajni  | 238.821,38 | 262.863,61 | 110,1 |
| 12 | Depoziti, jamčevni polozi i potraživanja od zaposlenih te za više plaćene poreze i ostalo | 17.554,58 | 18.117,92 | 103,2 |
| 15 | Dionice i udjeli u glavnici  | 289.745,66 | 290.084,46 | 100,1 |
| 16 | Potraživanja za prihode poslovanja  | 92.056,16 | 231.894,17 | 251,9 |
| 17 | Potraživanje od prodaje nefinancijske imovine | 128.146,00 | 73.324,98 | 57,2 |
| 19 | Rashodi budućih razdoblja i nedospjela naplata prihoda | 0 | 7.867,29 | - |
|   | OBVEZE I VLASTITI IZVORI  | 138.169.511,95 | 138.430.043,43 | 100,2 |
| 2 | Obveze | 1.455.710,75 | 1.066.773,90 | 73,3 |
| 23 | Obveze za rashode poslovanja  | 474.814,54 | 415.160,38 | 87,4 |
| 24 | Obveze za nabavu nefinancijske imovine | 290.737,55 | 279.989,58 | 96,3 |
| 26 | Obveze za kredite i zajmove | 690.158,66 | 371.623,94 | 53,8 |
| 9 | Vlastiti izvori | 136.713.801,20 | 137.363.269,53 | 100,5 |
| 91 | Vlastiti izvori i ispravak vlastitih izvora  | 136.879.869,90 | 137.341.446,25 | 100,3 |
| 911 | Vlastiti izvori  | 137.693.128,76 | 137.836.170,39 | 100,1 |
| 912 | Ispravak vlastitih izvora za obveze  | 813.258,86 | 494.724,14 | 60,8 |
| 922 | Višak/manjak prihoda  | -386.833,56 | -284.639,06 | - |
| 96 | Obračunati prihodi poslovanja | 99.530,64 | 233.159,24 | 234,3 |
| 97 | Obračunati prihodi od prodaje nefinancijske imovine | 121.234,22 | 73.303,10 | 60,5 |

Iz Konsolidirane Bilance Općine Kršan na dan 31. prosinca 2024. **(šifra B001)** vidljivo je povećanje imovine u odnosu na stanje 1. siječnja 2024. za 260.531,48 eura ili 0,2% te ona iznosi 138.430.043,43 eura.

Na Općinu Kršan odnosi se povećanje od 256.279,02 eura. Na Dječji vrtića Kockica odnosi se povećanje od 4.138,51 eura dok je kod proračunskih korisnika Interpretacijski centar Vlaški puti iskazano povećanje od 113,95 eura.

Ukupnu imovinu sačinjava Nefinancijska imovina **(šifra B002)** u iznosu od 137.545.891,00 eura i Financijska imovina **(šifra 1)** u iznosu od 884.152,43 eura.

Nefinancijska imovina **(šifra B002)** iznosi 137.545.891,00 eura, a čini je nefinancijska imovina od:

 Općine Kršan 137.360.973,10 eura

Dječji vrtić Kockica 26.529,81 eura

Interpretacijski centar Vlaški puti 158.388,09 eura

Financijska imovina **(Šifra 1)** sastoji iznosi 884.152,43 eura, a čini je financijska imovina od:

Općine Kršan 794.570,31 eura

Dječji vrtić Kockica 82.217,66 eura

Interpretacijski centar Vlaški puti 7.364,46 eura

Stanje novčanih sredstava kod poslovnih banaka **(Šifra 1112)** na dan 31.12.2024. godine iznosi 262.706,55 eura, a sadrži:

**STANJE NOVČANIH SREDSTAVA**

|  |  |
| --- | --- |
| Stanje žiro računa 31.12.2024.  |  184.983,54 eura |
| **Ukupno novčana sredstva Općine Kršan (šifra 11K)** |  **184.983,54** **eura** |
|  |  |

Stanje žiro-računa Općine Kršan na dan 31.12.2024. godine iznosi 184.983,54 eura, s time da neiskorišteni dio kredita iznosi 87.558,48 eura, pa raspoloživa sredstva na žiro-računu iznose 97.425,06 eura. Od 2022. Općina Kršan ne vodi blagajnu.

**STANJE NOVČANIH SREDSTAVA**

|  |  |
| --- | --- |
| Stanje žiro računa 31.12.2024.  |  70.570,28 eura |
| **Ukupno novčana sredstva DV Kockica (šifra 11K)** |  **70.570,28 eura** |
|  |  |

Stanje žiro-računa DV Kockica na dan 31.12.2024. godine iznosi 70.570,28 eura, a DV Kockica ne vodi blagajnu.

**STANJE NOVČANIH SREDSTAVA**

|  |  |
| --- | --- |
| Stanje žiro računa 31.12.2024.  |  7.152,73 eura |
| Stanje blagajne 31.12.2024  |  157,06 eura |
| **Ukupno novčana sredstva Interpretcijski centar Vlaški puti (šifra 11K)** |  **7.309,79 eura** |
|  |  |

Stanje žiro-računa Interpretacijskog centra Vlaški puti na dan 31.12.2024. godine iznosi 7.152,73, a stanje blagajne 31.12.2024. godine iznosi 157,06 eura.

Dionice i udjeli u glavnici **(Šifra 15)** na dan 31.12.2024. godine iznose 290.084,46 eura, i u cijelosti se odnose na Općinu Kršan, kako slijedi:

Dionice i udjeli u glavnici odnose se na:

|  |  |  |
| --- | --- | --- |
| - Ulaganje u dionice «Uljanika» | 0,00 | eura |
| - Temeljni udjel u IVS d.o.o. | 1.380,00 | eura |
| - Temeljni udjel u Žičara Učka  | 2.654,46 | eura |
| - Temeljni udio u KP 1.Maj d.o.o. | 43.770,00 | eura |
| - Temeljni udio u Vodovodu d.o.o. | 242.280,00 | eura |
| Ukupno ulaganja | 290.084,46 | eura |

Smanjenje financijske imovine opisana su u bilješkama uz Obrazac P-VRIO.

Smanjenja i povećanje nefinancijske imovine opisana su u bilješkama uz Obrazac P-VRIO.

Povećanje nefinancijske imovine i smanjenje imovine u pripremi, posljedica su unosa nove imovine u upotrebu.

Vrijednost dugotrajne imovine ispravlja se po propisanim stopama ispravka vrijednosti linearnom metodom prema Pravilniku o proračunskom računovodstvu i računskom planu. Sitan inventar i auto gume otpisuje se 100% prilikom stavljanja u upotrebu.

Značajne promjene na imovini iskazane su na (**šifri 0213**) Ceste, željeznice i ostali prometni objekti, i (**šifri 0214)** Ostali građevinski objekti. U prvom slučaju povećanje iznosi 232.338,01 ( indeks 129,8 ), a u drugom slučaju 431.359,04 ( indeks 107 ), i oba povećanja se odnose isključivo na Općinu Kršan. Kod šifre 0213 iz pripreme u uporabu stavljene su: Ceste B-03 u naselju Vozilići u iznosu od 54.342,68 eura, zatim nerazvrstana ceste u Purgariji Čepić u iznosu od 26.405,68 eura, Most preko Boljunčice u iznosu od 32.019,38 eura, Parkirališta u naselju Plomin Luci 88.477,32, te su evidentirana nova ulaganja u 2024. iznosu od 31.092,38 eura za uređenje Platoa u Plomin Luci. Ostali građevinski objekti ukupno su povećani za iznos od 431.359,04 eura. Iz pripreme u uporabu stavljeni su: Vodoopskrbni sustav Kamenjari- Kušari u iznosu od 3.318,07 eura, te proširenje groblja u Kršanu u iznosu od 301.242,63 eura, dok su u imovinu evidentirani izgradnja javne rasvjete u iznosu od 121.204,07 eura i autobusne čekaonice u iznosu od 6.149,58 eura.

Građevinski objekti u pripremi (Šifra 051) bilježe smanjenje u iznosu od 349.498,37 eura ( indeks 88,8 ), u cijelosti se odnose na Općinu Kršan, i razlog je zbog prijenosa imovine iz pripreme u uporabu što je objašnjeno u prethodnom odlomku. Ostala nematerijalna proizvedena imovina u pripremi **(Šifra055)** bilježi povećanje za 81.085,59 eura ( indeks 117,1 ) zbog ulaganja tijekom 2024. u projekte Sanacija i obnova kaštela Kožljak, Sanacija i obnova potpornog zida kaštela Kožljak i Arheološki park, te se u cijelosti odnosi na Općinu Kršan.

Kod Dječjeg vrtića Kockica značajnije promjene se dešavaju na šiframa **( 0222 ) Komunikacijska oprema i 0223 Oprema za održavanje i zaštitu**. Radi se o povećanju u iznosu od 749,80 eura i 1.843,75 eura. U 2024. je nabavljen novi klima uređaj te službeni mobitel. Kod financijske imovine pri Dječjem vrtiću Kockica valja spomenuti šifru ( 129 ) Ostala potraživanja koja bilježe rast od 1.597,53 eura ( indeks 315,1 ), a odnose se na potraživanja za naknade koje se refundiraju ( HZZO ), i ovise o dinamici isplate HZZO-a te o bolovanju zaposlenika.

**OBVEZE I VLASTITI IZVORI**

Obveze i vlastiti izvori vlasništva **(Šifra B003)** na dan 31.12.2024. godine iznose 138.430.043,43 eura od čega na Općinu Kršan otpada 138.155.543,41 eura , a na proračunske korisnike 274.500,02 eura:

UKUPNO OBVEZE I VLASTITI IZVORI:

Općine Kršan 138.155.543,41 eura

Dječji vrtić Kockica 108.747,47 eura

Interpretacijski centar Vlaški puti 165.752,55 eura

Obveze **(Šifra 2)** na dan 31.12.2024. iznose 1.066.773,90 eura , od čega na Općinu Kršan otpada 989.597,89 eura , a na korisnike 77.176,01 eura, kako slijedi:

 Općine Kršan 989.597,89 eura

Dječji vrtić Kockica 72.602,99 eura

Interpretacijski centar Vlaški puti 4.573,02 eura

Ukupni vlastiti izvori **(Šifra 9**) na dan 31.12.2024. iznose 137.363.269,53 eura od čega na Općina Kršan otpada 137.165.945,52 eura, a na korisnike 197.324,01 i to kako slijedi: :

Općine Kršan 137.165.945,52 eura

Dječji vrtić Kockica 36.144,48 eura

Interpretacijski centar Vlaški puti 161.179,53 eura

**Popis ugovorenih odnosa i slično**

|  |  |
| --- | --- |
| OPIS | IZNOS |
| IZDANA BJANKO ZADUŽNICA NA IZNOS OD 829,52 EURA OD 28.07.2020. RADI NAPLATE TRAŽBINE ERSTE CARD CLUB D.O.O. | 829,52 EURA |
| IZDANA BJANKO ZADUŽNICA NA IZNOS OD 6.636,14 EURA OD 12.03.2019. ZA SUFINANCIRANJA KREDITA ŽCGO KAŠTIJUN | 6.636,14 EURA |
| IZDANA BJANKO ZADUŽNICA NA IZNOS OD 1.592.673,70 EURA OD 24.04.2020. RADI OSIGURNJA POVRATA KREDITA ZA KREDIT ZA IZGRADNJU INFRASTRUKTURE PROIZVODNO POSLOVNE ZONE KRŠAN ISTOK S CENTROM AGROPODUZETNIŠTVA (PROMETNICE I KOMPLETNE INFRASTRUKTURA).  | 1.592.673,70 EURA |
| IZDANA BJANKO ZADUŽNICA NA IZNOS OD 13.272,28 EURA. RADI OSIGURNJA NAPLATE POTRAŽIVANJA – NABAVKA SPREMNIKA -FOND ZA ZAŠTITU OKOLIŠA I ENERGETSKU UČINKOVITOST OD 26.7.2018-Ov5103/2018  | 13.272,28 EURA |
| IZDANA BJANKO ZADUŽNICA NA IZNOS OD 13.272,28 EURA. RADI OSIGURNJA NAPLATE POTRAŽIVANJA – NABAVKA SPREMNIKA -FOND ZA ZAŠTITU OKOLIŠA I ENERGETSKU UČINKOVITOST OD 26.7.2018-Ov5104/2018 | 13.272,28 EURA |
| IZDANA BJANKO ZADUŽNICA NA IZNOS OD 100.000,00 KUNA. RADI OSIGURNJA NAPLATE POTRAŽIVANJA – NABAVKA SPREMNIKA -FOND ZA ZAŠTITU OKOLIŠA I ENERGETSKU UČINKOVITOST OD 26.7.2018-Ov5105/2018 | 13.272,28 EURA |
| IZDANA BJANKO ZADUŽNICA NA IZNOS OD 265.445,62 EURA RADI OSIGURANJA POVRATA OKVIRNOG KREDITA PO TANSAKCIJSKOM RAČUNU KOD ERSTE&STEIERMÄRKISCHE BANK D.D. OD 15.03.2021. OV-5753/2021 | 265.445,62 EURA |
| PRIMLJENA BJANKO ZADUŽNICA NA IZNOS OD 13.272,28 EURA KAO INSTRUMENT JAMSTVA ZA IZGRADNJU INFRASTRUKTURE PROIZVODNO-POSLOVNE ZONE KRŠAN – ISTOK – DE CONTE od 27.12.2021. Poslovni broj:OV-9761/2021 | 13.272,28 EURA |
| PRIMLJENA BJANKO ZADUŽNICA NA IZNOS OD 13.272,28 EURA KAO INSTRUMENT JAMSTVA ZA IZGRADNJU INFRASTRUKTURE PROIZVODNO-POSLOVNE ZONE KRŠAN – ISTOK – DE CONTE od 27.12.2021. Poslovni broj:OV-9762/2021 | 13.272,28 EURA |
| PRIMLJENA BJANKO ZADUŽNICA NA IZNOS OD 13.272,28 EURA KAO INSTRUMENT JAMSTVA ZA IZGRADNJU INFRASTRUKTURE PROIZVODNO-POSLOVNE ZONE KRŠAN – ISTOK – DE CONTE od 27.12.2021. Poslovni broj:OV-9763/2021 | 13.272,28 EURA |
| PRIMLJENA BJANKO ZADUŽNICA NA IZNOS OD 6.636,14 EURA OD HEP OPSKRBA D.O.O. Poslovni broj OV-16475/2021 od 23.11.2022 | 6.636,14 EURA |
| PRIMLJENA BJANKO ZADUŽNICA NA IZNOS OD 1.327,23 EURA OD HEP OPSKRBA D.O.O Poslovni broj:OV-6107/2022 OD 20.04..2022. KAO JAMSTVO ZA UREDNO ISPUNJENJE UGOVORA ZA ISPORUKU ELEKTRIČNE ENEGIJE TEMELJEM UGOVORA O OPSKRBI ELEKTRIČNE ENERGIJE KRAJNJEG KUPCA BROJ O-22-1514 | 1.327,23 EURA |
| PRIMLJENA BJANKO ZADUŽNICA NA IZNOS OD 13.272,28 EURA OD HEP OPSKRBA D.O.O Poslovni broj:OV-7596/2022 OD 17.05.2022. KAO JAMSTVO ZA UREDNO ISPUNJENJE UGOVORA ZA ISPORUKU ELEKTRIČNE ENEGIJE TEMELJEM UGOVORA O OPSKRBI ELEKTRIČNE ENERGIJE KRAJNJEG KUPCA BROJ O-22-1514 | 13.272,28 EURA |
| PRIMLJENA BJANKO ZADUŽNICA NA IZNOS OD 13.272,28 EURA OD TERRA KOP MEHANIZACIJE D.O.O. Poslovni broj:OV-4395/2022 OD 31.05.2022. KAO JAMSTVO ZA UREDNO ISPUNJENJE UGOVORA  | 13.272,28 EURA |
| PRIMLJENA BJANKO ZADUŽNICA NA IZNOS OD 6.636,14 EURA OD TERRA KOP MEHANIZACIJE D.O.O. Poslovni broj:OV-4396/2022 OD 31.05.2022. KAO JAMSTVO ZA UREDNO ISPUNJENJE UGOVORA | 6.636,14 EURA |
| IZDANA BJANKO ZADUŽNICA NA IZNOS OD 13.272,28 EURA OD 02.09.2022.. RADI OSIGURANJA TRAŽBINE IZVOĐAČA – HRVATSKI RESTAURATORSKI ZAVOD Poslovni broj: OV-7134/2022. | 13.272,28 EURA |
| PRIMNJENA GARANCIJA BR. 5402361340 od 09.06.2023. ERSTE&STEIERMARKISCHE BANK D.D. RIJEKA od Cesta d.o.o Pula na iznos od 5.500,00 eura za Javno nadmetanje za asfaltiranje nerazvrstanih cesta na području Općine Kršan. Garancija stupa na snagu danom izdavanja, a vrijedi do 31.10.2023. | 5.500,00 EURA |
| PRIMLJENA GARANCIJA BR.5402378437 OD 18.09.2023. ERSTE&STEIERMARKISCHE BANK D.D. RIJEKA od Cesta d.o.o. Pula na iznos od 18.145,63 eura za zaključivanje Ugovora za asfaltiranje nerazvrstanih cesta na području Općine Kršan od 12.9.2023.Garancija stupa na snagu danom izdavanja, a vrijedi do 31.03.2024. | 18.145,63 EURA |
| PRIMLJENA BJANKO ZADUŽNICA NA IZNOS OD 20.000,00 eura Ceste d.o.o. Pula Poslovni broj:OV-28036/2023 OD 21.12.2023. KAO JAMSTVO ZA UREDNO ISPUNJENJE UGOVORA | 20.000,00 EURA |
| DANA 22.12.2023. VRAĆENA GARANCIJA BR.5402378437 OD 18.09.2023. ERSTE&STEIERMARKISCHE BANK D.D. RIJEKA od Cesta d.o.o. Pula na iznos od 18.145,63 eura.  | **-**18.145,63 EURA |
| PRIMNJENA GARANCIJA BR. 4101102780 ZA DOBRO IZVRŠENJE POSLA OD 8.3.2023 OD PBZ BANKE TRGOVAČKI OBRT BOBICA ZA GRAĐ. RADOVE, DOPREMU I UGRADNJU DJEČJEG IGRALIŠTE U PLOMIN LUCI. GARANCIJA VRIJEDI 13.7.23., TE I. DODATAK GARANCIJE BR.4101102780 ZBOG PRODUŽENJA ROKA ISPORUKE UGOVORA O NABAVI OD 13.6.23. OVA GARANCIJA VAŽI DO 15.10.2023 I IZNOSI 7.785,20€ | 7.785,20 EURA |
| IZDAN INSTRUMENT OSIGURANJA PLAĆANJA ERSTE BANKA - ZADUŽNICA ZA KRATKOROČNO ZADUŽENJE UG.O KREDITU BROJ 5302114436-U IZNOSU OD 800.000,00 EURA OD 23.02.2024 -ROK VRAĆANJA 7.2.25. ZADUŽNICA OD 27.2.2024.-KRATKOROČNI REVOLVING KREDIT NA 800.000,00 € | 800.000,00 EURA |
| PRIMNJENA BANKARSKA GARANCIJA BR.9447100782 OD 8.10.2024.ISTARSKA KREDITANA BANKA UMAG D.D.OD ZAJEDNICE PONUDITELJA VLADIMIR GORTANA D.D. I DRUŠTVO DOMUS PLUS D.O.O.NA IZNO OD 59.966,44 EURA, ZAKLJUČILI SU DANA 2.10. 2024.UGOVOR O JAVNOJ NABAVI IZVOĐENJE GRAĐEVINSKIH I OBRTNIČKIH RADOVA DOGRADNJA ZGRADE DJEČJEG VRTIĆA KOCKICA U KRŠANU. OVA GARANCIJA STUPA NA SNAGU DATUMOM IZDAVANJA ODNOSNO OD 8.10.2024. ,A ROK VAŽENJA OVE GARANCIJE JE DO 17.8.2025.  | 59.966,84 EURA |

**Popis sudskih sporova u tijeku**

|  |  |  |  |  |
| --- | --- | --- | --- | --- |
| Klasa | Naziv | Datum | Vrijednost predmeta spora | Status |
| 740-01/13-01/01 | Tužba za smetanje posjeda, put Čepić | 20.02.2013 | 663,61 | U izradi |
| 740-01/17-01/02 | Tužba radi utvrđenja prava vlasništva, Šušnjevica | 28.03.2017 | 1.327,23 | U izradi |
| 740-01/17-01/04 | Sudski postupak, razvrgnuće suvlasničke zajednice | 05.05.2017 | 663,61 | U izradi |
| 740-01/17-01/05 | Sudski postupak, uređenje međe | 02.06.2017 | 663,61 | U izradi |
| 740-01/17-01/07 | Uređenje međe | 21.06.2017. | 663,61 | U izradi |
| 740-01/17-01/08 | Razvrgnuće suvlasničke zajednice | 25.10.2017. | 663,61 | U izradi |
| 740-01/18-01/02 | Sudski postupak radi razvrgnuća suvlasničke zajednice | 02.02.2018 | 663,61 | U izradi |
| 740-01/19-01/02 | Razvrgnuće suvlasničke zajednice | 28.05.2019. | 663,61 | U izradi |
| 740-01/19-01/06 | Razvrgnuće suvlasničke zajednice nekretnina | 09.09.2019. | 1.327,23 | U izradi |
| 740-01/19-01/03 | Tužba radi utvrđivanja prava vlasništva | 28.05.2019. | 6.636,14 | U izradi |
| 740-01/20-01/01 | Tužba radi utvrđivanja prava vlasništva nekretnine –D.F i M.F | 27.01.2020. | 6.636,14 | U izradi |
| 740-01/20-01/02 | Tužba radi utvrđivanja prava vlasništva nekretnine –J.B. | 16.04.2020. | 1.459,96 | U izradi |
| 740-01/20-01/03 | Tužba radi utvrđivanja prava vlasništva nekretnine –M.S. | 25.05.2020. | 15.926,75 | U izradi |
| 740-01/20-01/05 | Parnični postupak stvarno pravo vlasništva nekretnine S.P. | 07.07.2020. |  1.459,96 | U izradi |
| 740-01/20-01/07 | Sudski postupak -povezivanje knjige položenih ugovora i zemljišne knjige B.K. | 07.12.2020. | 663,61 | U izradi |
| 740-01/21-01/01 | Izvanparnični postupak -razvrgnuće suvlasničke zajednice – M.F.  | 18.08.2021. | 663,61 | U izradi |
| 740-03/22-01/1 | VPS -uređenje međa M.S. | 21.01.2022 | 663,61 | U izradi |
| 740-03/22-01/2 | VPS- uređenje međa E.F | 12.01.2022 | 663,61 | U izradi |
| 740-03/22-01/3 | Sudski postupak radi razvrgnuće suvlasničke zajednice N.N. | 15.11.2022 | 1.459,96 | U izradi |
| 740-03/24-01/1 | VPS – radi utvrđivanje prava vlasništva Tužitelj: M.K. | 14.12.2023. | 1.500,00 | U izradi |
| 740-03/24-01/2 | VPS – radi utvrđivanje prava vlasništva - Tužitelj:RH Min. polj. | 10.06.2024. | 13.272,00  | U izradi |

Napomena: Popis ugovorenih odnosna i sudskih sporova u tijeku vodi se vanbilančno u skupini računa 99.

# Napomena: Proračunski korisnici Dječji vrtić Kockica i Interpretacijski centar Vlaški puti nemaju Sudskih sporova u tijeku i popisa ugovornih odnosa i slično.

**BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI**

Rashodi poslovanja i rashodi za nabavu nefinancijske imovine raspoređeni su u Izvještaju o rashodima prema funkcijskoj klasifikaciji prema računima iz funkcijske klasifikacije.

Rashodi prema funkcijskoj klasifikaciji izvršeni su kako slijedi:

* 0111 – Izvršna i zakonodavna tijela – 107.124,05 eura
* 0131 – Opće usluge vezane uz službenike – 751.987,22 eura
* 016 – Opće javne usluge koje nisu drugdje svrstane – 5.970,84 eura
* 017 – Transakcije vezane uz javni dug – 5.519,79 eura
* 032 – Usluge protupožarne zaštite – 171.386,18 eura
* 033 – Sudovi – 0,00 eura
* 035 – Istraživanje i razvoj: javni red i sigurnost -1.575,00 eura
* 0421 – Poljoprivreda – 66.202,39 eura
* 0451 – Cestovni promet – 204.678,16 eura
* 0473 – Turizam – 49.240,00 eura
* 049 – Ekonomski poslovi koji nisu drugdje svrstani – 172.059,76 eura
* 051 – Gospodarenje otpadom – 8.059,73 eura
* 056 – Poslovi i usluge zaštite okoliša koji nisu drugdje svrstani – 16.600,00 eura
* 061 – Razvoj stanovanja – 6.663,44 eura
* 062 – Razvoj zajednice – 227.865,85 eura
* 064 – Ulična rasvjeta – 278.636,73 eura
* 065 – Istraživanje i razvoj stanovanja i komunalnih pogodnosti – 89.163,35 eura
* 066 – Rashodi vezani za stanovanje i komunalne pogodnosti koji nisu drugdje svrstani –133.069,76 eura
* 076 – Poslovi i usluge zdravstva koji nisu drugdje svrstani – 43.828,88 eura
* 081 – Službe rekreacije i sporta – 77.774,00 eura
* 082 – Službe kulture – 179.901,94 eura
* 086 – Rashodi za rekreaciju, kulturu i religiju koji nisu drugdje svrstani – 71.774,04 eura
* 0911 – Predškolsko obrazovanje – 755.713,77 eura
* 095 – Obrazovanje koje se ne može definirati po stupnju – 128.376,23 eura
* 098 – Usluge obrazovanja koje nisu drugdje svrstane – 3.836,28 eura
* 1012 – Invaliditet – 17.220,00 eura
* 104 – Obitelj i djeca – 145.475,29 eura
* 109 – Aktivnosti socijalne zaštite koje nisu drugdje svrstane – 11.027,60 eura

U izvještaju su rashodi iskazani prema funkcijskoj klasifikaciji odnosno namjeni rashoda određenoj u skladu s odredbama Pravilnika o proračunskim klasifikacijama, a zbroj rashoda po funkcijskoj klasifikaciji na **(Šifra R1)** u obrascu RAS-funkcijski iznosi 3.730.730,28 eura i odgovara ukupnim rashodima (zbroju razreda 3 i 4) na **(šifri** **Y034)** u obrascu PR-RAS koji iznose 3.730.730,28 eura.

U odnosu na financijske izvještaje Općine Kršan u konsolidiranom financijskom izvještaju rashodi za funkciju 0911 predškolsko obrazovanje povećani su za 696.080,67 eura, odnosno za iznos ukupnih rashoda Dječjeg vrtića Kockica.

Rashodi za službe kulture funkcija 082 u konsolidiranom financijskom izvještaju povećani su za 60.240,36 eura, odnosno za iznos ukupnih rashoda Interpretacijskog centra Vlaški puti.

**BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

U odnosu na obrazac P-VRIO za Općinu Kršan, podaci u konsolidiranom obrascu P-VRIO uvećani su i umanjeni za vrijednost iskazanu u obrascu P-VRIO Dječjeg vrtić Kockica, dok Interpretacijski centar Vlaški puti u obrascu P-VRIO nema iskazanih vrijednosti.

Na oznaci ***šifre računa iz računskog plana 9151 Promjene u vrijednosti i obujmu imovine*** prikazano je povećanja u iznosu od 17.427,00 eura i smanjenje u iznosu od 12.915,01 eura.

Na oznaci **P001** - **Promjene u vrijednosti (revalorizacija) nefinancijske imovine** evidentirano je povećanje u iznosu od 14.471.53 eura, te smanjenje u iznos od 1.201,88 eura.

Na oznaci **P002** - **Neproizvedena dugotrajna imovina** evidentirano je smanjenje vrijednosti dugotrajne imovine u iznos od 1.201,88 eura odnosno usklađena je vrijednost imovine jer je u knjigovodstvenoj evidenciji temeljem procijenjene vrijednosti iz Registra imovine od 2019. godine, građevinsko zemljište upisano u većoj vrijednosti od vrijednosti za koje je prodano temeljem Ugovora o prodaji nekretnine po provedenom javnom natječaju za prodaju nekretnina u 2024. Navedeno smanjenje odnosi se na usklađenje tržišne vrijednosti i knjigovodstvene vrijednosti u poslovnim knjigama Općine Kršan.

Na oznaci **P003** - **Proizvedena dugotrajna imovina** evidentirano je povećanje vrijednosti imovine u iznosu od 14.471.53 eura. Ugovorom o kupoprodaji stana od 2024. godine temeljem javnog natječaja za prodaju nekretnina usklađena je tržišna vrijednost stana sa knjigovodstvenom vrijednošću stana u poslovnim knjigama Općine Kršan.

Na oznaci **P013 – Dionice i udjeli u glavnici** – evidentirano je povećanje u iznosu od 344,76 eura koje se odnosi na povećanje vrijednosti poslovnog udjela u Trgovačkom društvima IVS – Istarski vodozaštiti sustav d.o.o. temeljem Društvenog ugovora IVS – ISTARSKI VODOZAŠTITNI SUSTAV d.o.o. , broj I-7/3-24. od 29.4.2024.

Na oznaci **P013 – Dionice i udjeli u glavnici** – evidentirano je smanjenje u ukupnom iznosu od 5,96 eura, a koji se odnosi na smanjenje vrijednosti temeljnog kapitala TD 1. Maj Labin d.o.o. u iznosu od 1,98 eura koji je nastao kao rezultat zaokruživanja iznosa upisanog temeljnog kapitala zbog konverzije kune u euro, a sve temelje Odluke o izmjenama i dopunama društvenog ugovora TD 1. Maj d.o.o. KLASA:029-01/23-01/06, URBROJ:2163-4-2-01-04-23-1 od 13. prosinca 2023. Iznos od 3,98 eura odnosi na smanjenje vrijednosti dionice Uljanika jer je nominalna i tržišna vrijednost dionice Uljanika d.d. u stečaju jednaka 0,00 eura, temeljem Obavijesti SKDD o stanju i promjenama na računu za siječnju 2024.

Na oznaci**P018 - Proizvedena dugotrajna imovina** prikazano je povećanje obujma proizvedene dugotrajne imovine u iznosu od 2.610,71 eura. Iznos od 1.365,89 eura se odnosi na dobivenu imovinu bez naknade od Ministarstva prostornog uređenja, graditeljstva i državne imovine temeljem Odluke o prijenosu prava vlasništva bez novčane naknade, KLASA:651-01/22-07/128, URBROJ:531-07-2-4/5-23-5 od 16.6.2023. Dobivena računalna oprema (prijenosno računalo MGPINB-C u vrijednosti od 926,24 eura i monitor MGPIMON-A u vrijednosti od 439,65 eura) u ukupnom iznosu od 1.365,89 eura unesena je u poslovne knjige Općine Kršan. Ostatak iznosa povećanja od 1.244,82 eura se odnosi na Dječji vrtić Kockicu, na dobivenu imovinu, računalnu opremu, bez naknade od Središnjeg državnog ureda za razvoj digitalnog društva temeljem projekta „Informatizacija procesa i uspostave cjelovite elektroničke usluge upisa u odgojne i obrazovne ustanove“.

Na oznaci**P018 - Proizvedena dugotrajna imovina** evidentirano je i smanjenje obujma proizvedene dugotrajne imovine koje se u cijelosti odnosi na Dječji vrtić Kockicu u iznosu od 61,75 eura. Radi se o rashodovanju printera koji je imao sadašnju vrijednost, te je za sadašnju vrijednost printera prikazan podatak u stupcu smanjenja obujma imovine

Na oznaci **P029 - Potraživanja za prihode poslovanja** prikazano je smanjenje obujma imovine u ukupnom iznosu od 11.645,42 eura, u cijelosti se odnosi na Općinu Kršan, a koje se odnosi na:

-iznos od 10.160.76 eura odnosi se na oslobođenja od plaćanja komunalne naknade stanovnicima Općine Kršan koji imaju status branitelja, dobrovoljnog darivatelja krvi ili spadaju u kategoriju socijalnog programa.

-Iznos od 1.484,66 eura odnosi se na 90% olakšicu od plaćanja komunalnog doprinosa prema Odluci Predstavničkog tijela Općine Kršan korisnicima koji grade prvi stambeni objekt i imaju neprekidno prebivalište na području Općine Kršan zadnje tri godine.

**BILJEŠKE UZ OBVEZE**

**Stanje obveza** na dan **1. siječnja 2024.** jednako je stanju obveza na kraju prethodnegodine odnosno stanju na dan **31.12.2023.** i iznosi 1.455.710,75 eura **(Šifra V001),** a sastoji se od:

|  |  |  |
| --- | --- | --- |
| Općina Kršan | 1.396.102,79 eura |  |
| Dječji vrtić Kockica | 56.515,39 eura |  |
| Interpretacijski centar Vlaški puti | 3.092,57 eura |  |

 **Ukupno: 1.455.710,75 eura**.

Ukupne obveze su smanjene za 388.936,85 eura u odnosu na početak poslovne godine, pa je stanje obveza na kraju izvještajnog razdoblja odnosno 31.12.2024. iznosi 1.066.773,90 eura **(Šifra V006),** asastoje se od :

|  |  |
| --- | --- |
| Općina Kršan | 989.597,89 eura |
| Dječji vrtić Kockica | 72.602,99 eura |
| Interpretacijski centar Vlaški puti | 4.573,02 eura |

 **Ukupno: 1.066.773,90 eura**.

Stanje obveza na kraju izvještajnog razdoblja iznosi 1.066.773,90 eura **(Šifra V006)** i odgovara stanju iskazanom u obrascu Bilanca **( Šifra 2)** 1.066,773,90 eura, dijele se na dospjele obveze u iznosu od 308.110,48 eura **(Šifra V007**) i nedospjele obveze u iznosu od 758.663,42 eura **(Šifra V009).**

**Ukupne** **dospjele obveze i**znose **308.110,48 eura** **(ŠifraV007**), a sastoje se od dospjelih obveza Općine Kršan u iznosu od 307.775,54 eura i dospjelih obveza Dječjeg vrtića Kockica u iznosu od 334,94 eura, dok iznos od **758.663,42 eura** su **ukupne nedospjele** **obveze (Šifra V009),** a sastoje se od:

|  |  |
| --- | --- |
| Općina Kršan | 681.822,35 eura |
| Dječji vrtić Kockica | 72.268,05 eura |
| Interpretacijski centar Vlaški puti | 4.573,02 eura |

 **Ukupno: 758.663,42 eura**.

**Ukupne nedospjele obveze** po strukturi rashoda:

|  |  |  |  |  |  |  |
| --- | --- | --- | --- | --- | --- | --- |
|  |  | **Šifra** | **Općina Kršan** | **Dječji vrtić Kockica** | **Interpretacijski centar Vlaški puti** | **Ukupno** |
| **Konta** | **Stanje nedospjelih obveza 31.12.2023.** | **V009** | **681.822,35** | **72.268,05** | **4.573,02** | **758.663,42** |
|  | Međusobne obveze subjekata općeg proračuna | **V010** | 1.059,91 | 12.745,12 | 618,43 | 14.423,46 |
| 23 | Obveze za rashode poslovanja | **ND23** | 146.068,95 | 58.840,93 | 3.954,59 | 208.864,47 |
| 24 | Obveze za nabavu nefinancijske imovine | **ND24** | 163.069,55 | 682,00 | 0.00 | 163.751,55 |
| dio 25,26 | Obveze za financijsku imovinu | **ND dio 25,26** | 371.623,94 | 0.00 | 0.00 | 371.623,94 |

**Međusobne obveze subjekata općeg proračuna (ŠifraV010)** iznose 14.423,46 eura i odnosi se na: Općinu Kršan u iznosu od 1.059,91 eura , a odnosi se na obvezu za povrat u državni proračun za 55% naplaćenih prihoda za prodane stanove na kojima je postojalo stanarsko pravo u studenom i prosincu 2024. godine, s dospijećem plaćanja u siječnju 2025., na Dječji vrtić Kockica u iznosu od 12.745,12 eura , a odnosi se na obvezu za povrat u nadležni proračun s dospijećem plaćanja u siječnju 2025. i na Interpretacijski centar Vlaški puti u iznosu od 618,43 eura, a odnosi se na obvezu za povrat u nadležni proračun, s dospijećem plaćanja u siječnju 2025.

**Od ukupno nedospjelih obveze na kraju izvještajnog razdoblja za obveze za rashode poslovanja** otpada iznos od208.864,47 eura **(Šifra ND23)** od čega na Općinu Kršanotpada iznos od 146.068,95 eura, a odnosi se na nedospjele obveze za obračunatu plaću za 12/2024, za troškove službenih putovanja, za troškove loko vožnje, za ugovor o djelu, za mjesečne naknade predsjedniku i potpredsjedniku vijeća Općine Kršan, te obveze po nedospjelim računima za rashode poslovanja koji dospijevaju na plaćanje u siječnju i veljači 2025. Na Dječji vrtić Kockicaotpada iznos od 58.840,93 eura, a odnosi se na nedospjele obveze za obračunatu plaću za 12/2024, te obveze po nedospjelim računima za rashode poslovanja koji dospijevaju u siječnju 2025. godine. Na Interpretacijski centar Vlaški putiotpada iznos od 3.954,59 eura, a odnosi se na nedospjele obveze za obračunatu plaću za 12/2024, te obveze po nedospjelim računima za rashode poslovanja koji dospijevaju na plaćanju u siječnju 2025. godine.

**Ukupno nedospjelih obveze na kraju izvještajnog razdoblja za obveze za nabavu nefinancijske imovine** iznose 163.751,55 eura **(Šifra ND24)** odčega se na Općinu Kršan odnosi 163.069,55 eura, a odnose se na nedospjele račune za nabavu nefinancijske imovine koje dospijevaju na naplatu u siječnju i veljači 2025. godine, dok na Dječji vrtić Kockica otpada iznos od 682,00 eura, a odnosi se na nedospjeli račun za nabavku mobitela koji dospijeva na naplatu u 2025. i 2026. godine.

**Od ukupno nedospjelih obveze na kraju izvještajnog razdoblja za obveze za financijsku imovinu** u iznosu od 371.623,94 eura **(Šifra ND dio 25,26)** ucijelosti se odnosi na Općinu Kršan i to za nedospjelu obvezu za glavnicu kredita za koji se Općina Kršan u 2020. godini dugoročno zadužila kod Erste&Steiermärkische banke d.d. Rijeka u iznosu od (12.000.000,00 kn) ili 1.592.673,70 eura (fiksni tečaj konverzije 1€=7.53450 kn), s rokom otplate kredita od pet godina, uz poček od jedne godine, u jednakim mjesečnim ratama od (200.000,00 kn) ili 26.544,56 eura (fiksni tečaj konverzije 1€=7,53450 kn), a prva rata dospijeva na naplatu 31.03.2021. godine, a zadnja rata dospijeva 28.2.2026. godine. Navedena kreditna sredstva koristiti će se za financiranje kapitalnog projekta Izgradnja infrastrukture u Proizvodno-poslovnoj zoni Kršan Istok sa Centrom agropoduzetništva (prometnice i kompletna infrastruktura).

Tablica primljenih kredita i zajmova te otplata

|  |  |  |  |  |  |  |  |
| --- | --- | --- | --- | --- | --- | --- | --- |
| **Naziv pravne osobe – Općina Kršan** | **Stanje kredita i zajma****1. 1.2024** | **Otplate glavnice** | **Primljeni****krediti i****zajmovi****u****tekućoj****godini** | **Stanje kredita i zajma****31.12.2024.** | **Revalori-zacija/****tečajne razlike u tekućoj godini** | **Datum primanja kredita i zajma** | **Datum dospijeća kredita i** **zajma** |
| *A1. Tuzemni kratkoročni zajmovi* | *0,00* | *0,00* | *0,00* | *0,00* | *0,00* | *0,00* | *0,00* |
|  |  |  |  |  |  |  |  |
|  |  |  |  |  |  |  |  |
| *UKUPNO POD A1.* | *0,00* | *0,00* | *0,00* | *0,00* | *0,00* | *0,00* | *0,00* |
| *A2. Tuzemni dugoročni zajmovi* | *690.158,66* | *318.534,72* | *0,00* | *371.623,94* | *0,00* | *29.05.2020.* | *28.02.2026.* |
| *UKUPNO POD A2.* | *690.158,66* | *318.534,72* | *0,00* | *371.623,94* | *0,00* | *29.05.2020.* | *28.02.2026..* |
| *B1. Inozemni kratkoročni zajmovi* | *0,00* | *0,00* | *0,00* | *0,00* | *0,00* | *0,00* | *0,00* |
|  |  |  |  |  |  |  |  |
|  |  |  |  |  |  |  |  |
| *UKUPNO POD B1.* | *0,00* | *0,00* | *0,00* | *0,00* | *0,00* | *0,00* | *0,00* |
| *B2. Inozemni dugoročni zajmovi* | *0,00* | *0,00* | *0,00* | *0,00* | *0,00* | *0,00* | *0,00* |
|  |  |  |  |  |  |  |  |
|  |  |  |  |  |  |  |  |
| *UKUPNO POD B2.* | *0,00* | *0,00* | *0,00* | *0,00* | *0,00* | *0,00* | *0,00* |

Kratkoročni krediti

Člankom 119. Zakona o proračunu („Narodne novine“ broj 144/21) propisano je da je jedinica lokalne i područne (regionalne) samouprave može kratkoročno zadužiti isključivo za premošćivanje jaza nastalog zbog različite dinamike priljeva sredstava i dospijeća obveza, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

U 2024. Općina Kršan se kratkoročno zadužila kod Erste&Steiermärkische bank temeljem Odluke Općinskog vijeća Općine Kršan o kratkoročnom zaduživanju Općine Kršan – kratkoročni revolving kredit od 8. veljače 2024. godine u iznosu od 800.000,00 eura, kamatna stopa 3,95% fiksna, 0,15% jednokratna naknada za obradu, 0,1% naknade za neiskorišteni iznos kredita, rok vraćanja 7.2.2025., instrument osiguranja zadužnica. Općina Kršan koristila je kratkoročni revolving kredit u iznosu od 100.000,00 eura 1.ožujka 2024. godine za plaćanje računa dobavljačima. Na dan 31.12.2024. Općina Kršan nema obveze na ime kratkoročnog kredita jer je obvezu za povrat u cijelosti izvršila u iznosu od 100.000,00 eura

**Stanje ukupnih dospjelih obveza na dan 31.12.2024.** iznosi 308.110,48 eura, od čega se na Općinu Kršan odnosi 307.775,54 eura, a na Dječji vrtić Kockica 334,94, dok Interpretacijski centar Vlaški puti nema dospjelih obveza.

**Ukupne dospjele obveze za rashode poslovanja** iznose 191.872,45 eura, od čega na obveze za **materijalne rashode** **(Šifra D232)** otpada iznos od 173.525,84 eura. Na Dječji vrtić Kockica otpada iznos od 334,94 eura, dok ostatak pripada Općini Kršan. Na prekoračenje od 1 do 60 dana otpada iznos od 143.157,79 eura. Iznos od 334,94 eura se odnosi na Dječji vrtić Kockica i bit će podmiren u sljedećem razdoblju, a ostatak dospjelih obveza se odnosi na dobavljače za podmirenje troškova struje, vode, telefona, interneta, za odvoz smeća i ostale komunalne usluge, usluge tekućeg i investicijskog održavanja, usluge održavanja računalnih programa, usluge reprezentacije, razne intelektualne usluge, a koji će biti podmireni tijekom mjeseca siječnja i veljače u 2025.

Na dospjele obveze za materijalne rashode na prekoračenje od 61 do 180 dana otpada iznos od 29.624,46 eura koje se odnose na dospjele obveze za podmirenje troškova odvoza smeća i ostale komunalne usluge, usluge sređivanja arhive.

Na dospjele obveze za materijalne rashode na prekoračenje od 181 do 360 dana otpada iznos od 458,35 eura koji se odnosi na dospjele obveze za električnu energiju i troškove promotivnog materijala.

Na dospjele obveze čije je prekoračenje iznad 360 dana otpada iznos od 285,24 eura, a tiče se određenih računa za struju i vodu koje treba uskladiti.

**Ukupne dospjele obveze za financijske rashode (Šifra D234)** iznose 655,30 eura**,** i u cijelosti se odnose na Općinu Kršan. Na dospjele obveze za financijske rashode na prekoračenje od 1 do 60 dana otpada iznos od 655,30 eura, a tiče se obveze prema Financijskoj agenciji glede nabavke FINA certifikata krajem godine koji će biti podmiren u mjesecu siječnju 2025. godine.

**Na dospjele obveze za subvencije na prekoračenje od 1 do 60 dana otpada iznos od 365,80 eura**, u cijelosti se odnosi na Općinu Kršan, a tiče se obveze prema privatnom vrtiću glede sufinanciranja troška boravka korisnika s područja Općine Kršan koji će biti podmiren u mjesecu siječnju 2025. godine.

**Ukupne dospjele obveze za naknade građanima i kućanstvima iznose 17.325,51 eura**, i u cijelosti se odnose na Općinu Kršan.Na dospjele obveze za naknade građanima i kućanstvima na prekoračenje od 1 do 60 dana otpada iznos od 16.635,51 eura, a tiče se kreiranih obveza prema školskim i studentskim stipendijama za 12.mjesec 2024. godine, računa sufinanciranja prijevoza učenika za 11. i 12.mjesec, računa sufinanciranja dječjih svečanosti povodom Djeda Božićnjaka, računa dopreme vode stanovništvu koje u svojim naseljima nemaju vode, koji će svi biti podmireni u siječnju 2025. godine. Prekoračenje od 61 do 180 dana se tiče dospjelih obveza po računima dopreme vode ukupnog iznosa od 690,00 eura.

**Ukupne dospjele obveze za nabavu nefinancijske imovine iznose 116.238,03 eura,** i u cijelosti se odnose na Općinu Kršan. Na prekoračenje od 1 do 60 dana otpada iznos od 80.741,09 eura. Tu uglavnom ubrajamo račune dobavljača El.C.Electron, Ideo plan d.o.o., Vladimir Gortan d.d., 1.Maj d.o.o. i druge koji se uglavnom odnose na određene projekte Općine Kršan, te koji se očekuju da će biti plaćeni u mjesecu siječnju i veljači 2025. godine, ovisno o priljevu sredstava. Na prekoračenje od 61 do 180 dana otpada iznos od 35.496,94 eura, a tiče se računa dobavljača Rakos gradnje d.o.o. za održavanje nerazvrstane ceste B-03 Vozilići- okončana situacija.

**Kršan, 28. veljače 2025. godine Općinski načelnik**

**Osoba za kontaktiranje: Rita Licul Ilijević Roman Carić, mag. iur.**

**Telefon: 052/ 378-226**